Newyddion diweddaraf o Ganolfan Cymraeg i Oedolion, Canolbarth Cymru - Cymraeg i Oedolion - Canolbarth Cymru | Welsh for Adults - Mid-Wales\nBeth mae ein dysgwyr wedi bod yn ei wneud yn ddiweddar?\nGŵyl Haf Merched y Wawr (13-06-2017)\nErs sawl blwyddyn bellach, cynhelir cystadlaethau ysgrifennu Cymraeg gan Ferched y Wawr i ddysgwyr yng Nghymru, i ddynion a menywod fel ei gilydd. Yng Ngŵyl Haf y Mudiad ym Machynlleth ddydd Sadwrn, 20 Mai, 2017 gwobrwywyd pedwar dysgwr o Geredigion, sy'n mynychu dosbarthiadau Cymraeg yn Llangeitho a Llanbedr Pont Steffan, a drefnir gan Gyngor Sir Ceredigion ac sy'n cael eu tiwtora gan Carol Thomas. Enillodd Jill Cropley o Fydroilyn y wobr gyntaf ar Lefel Canolradd am ysgrifennu erthygl am ei hardal leol ac enillodd Jane Unitt o Lwyn-y-groes yr ail wobr. Mae'r ddwy yn ddysgwyr yn nosbarth nos Llambed. Ar Lefel Sylfaen, cyflwynwyd y wobr gyntaf i Aidan Jones o Dregaron am gwblhau ffurflen â manylion personol a'r ail wobr i Dionne Sherwood o Langeitho. Mae'r ddau yn ddysgwyr yn nosbarth nos Llangeitho. Fe'u cyflwynwyd â thlws o lechi, tystysgrif a thocyn llyfr yr un. Llongyfarchiadau mawr i'r pedwar ohonynt!\nGŵyl newydd i ddysgwyr y Gymraeg (04-05-2017)\nAr 22 Ebrill 2017 cynhaliwyd 'Ar Lafar' - gŵyl newydd i ddysgwyr yn y Llyfrgell Genedlaethol, gan roi'r cyfle i ddysgwyr a'u teuluoedd glywed a sgwrsio yn Gymraeg, y tu allan i'r ystafell ddosbarth. Trefnwyd yr ŵyl genedlaethol yma gan y Ganolfan Dysgu Cymraeg Genedlaethol. Roedd digwyddiadau led led Cymru, yn Sain Ffagan, Caerdydd, yn Amgueddfa Genedlaethol y Glannau, Abertawe a hefyd yn Amgueddfa Lechi Cymru yn Llanberis.\nDechreuodd y diwrnod gyda thaith dywys, ble cafwyd mynediad arbennig i gasgliad o dros 6.5 miliwn o lyfrau, papurau newydd, mapiau a chelf. Mae hen lawysgrif (o 1878) o 'Hen Wlad fy 'Nhadau' i'w gweld yno. Yn y prynhawn, cawsom weld sioe un-dyn a berfformiwyd gan yr actor Llion Williams. Aethom yn ôl i'r 16fed Ganrif i ddysgu sut wnaeth yr Esgob William Morgan lwyddo i gyfieithu'r beibl i'r Gymraeg – trysor amhrisiadwy i'r genedl gyfan.\nMae Claire Goodman-Jones wedi dysgu Cymraeg gyda ni ac yn mynychu dosbarth lefel Uwch ym Mhontarfynach ar hyn o bryd. Roedd Claire wedi mwynhau'r ŵyl yn arw “Cefais ddiwrnod diddorol iawn. Wnes i fwynhau dysgu am y Llyfrgell, am Gymru a'i ddiwylliant. Roedd clywed a siarad Cymraeg drwy'r dydd yn wych!”\nCerddwyr Cylch Teifi (23-01-2017)\nAr ein taith fis Ionawr buom yn ardal Carreg Wen a Llechryd dan arweiniad Dyfed a Siân Elis-Gruffydd. Gan ddechrau wrth Gapel y Bedyddwyr Cilfowyr, cerddon ni draw i bentref Carreg-wen i weld yr eglwys, ac wedyn i lawr y lôn i hen eglwys Maenordeifi ac wedyn Pont Llechryd ac yn ôl i'r man cychwyn. Fel y disgwylid, cawsom hanesion diddorol am y capel, yr eglwysi, y meini adeiladu a hynt Afon Teifi a dyffryn Teifi. Bu'n daith ddifyr iawn, ar lonydd pert yr ardal mewn tywydd da, a digon o gloncian wrth gerdded.\nYsbrydoliaeth 'Y Gwyll' am gwrs i ddysgwyr (18-01-2017)\nYr wythnos hon mae dosbarth Cymraeg yn astudio gwers arbennig yn seiliedig ar Y Gwyll/Hinterland a gynlluniwyd gan y Ganolfan Genedlaethol ar gyfer Dysgu Cymraeg. Mae'r wers hon, ar gyfer dysgwyr Safon Uwch, yn cyd-fynd â'r drydedd gyfres o'r ddrama dditectif deledu boblogaidd. Ei nod yw ysbrydoli dysgwyr i ddysgu geirfa newydd wrth fwynhau'r cyfres.\nMae'r dosbarth yn cael ei gynnal bob wythnos yng Ngwesty'r Hafod, Pontarfynach. Yn ôl Bryn Howell-Pryce, sy'n astudio yn y dosbarth: "Mae wedi bod yn anhygoel yn astudio'r wers hon mewn lleoliad sydd mor amlwg yn y rhaglen. Mae'n dda i ddysgu geiriau newydd mewn perthynas â'r gyfres - rydym hyd yn oed wedi ceisio ysgrifennu stori dditectif a ysbrydolwyd gan Westy'r Hafod." Gwnaeth cyd-ddisgyblion Bryn hefyd fwynhau chwarae 'Gêm y Gwyll' sy'n rhan o'r wers.\nMae dysgwyr sydd wedi cyrraedd y Lefel Uwch hwn yn rhugl yn siarad a deall Cymraeg.\nGwobr Cymraeg yn y Teulu 2016 i Vicky (15-11-2016)\nCynhaliwyd Gwobrau blynyddol Dysgu Gydol Oes a Chymraeg i Oedolion ar 20fed o Hydref 2016. Dyma gyfle i wobrwyo rhagoriaeth mewn dysgu ac addysgu.\nMae'r llwyddiannau unigolion a grwpiau yn cael eu dathlu yn y seremoni arbennig yma, a oedd yn cynnig cyfle i longyfarch myfyrwyr a thiwtoriaid.\nWrth siarad yn ystod y digwyddiad, roedd yr Athro Judy Broady-Preston, Cyfarwyddwr yr Athrofa Datblygu Proffesiynol, yn nodi fod "Prifysgol Aberystwyth yn ymfalchïo yn llwyddiant oedolion sy'n dysgu sgiliau newydd. Mae ein dysgwyr wedi dangos ymroddiad mawr, ac mae eu hymdrechion yn cael eu gwobrwyo gan eu hunain, eu teuluoedd a'u cymunedau. "\nEnillydd Gwobr Cymraeg yn y Teulu oedd Vicky Thomas a'i theulu o Maesymeillion, Llandysul, am gynyddu ei defnydd o'r Gymraeg yn y teulu.\nMae Vicky wedi bod yn dysgu Cymraeg ers pum mlynedd pan symudodd hi, ei gŵr, a'u pedwar o blant ifanc i Geredigion yn Awst 2015.\nDaeth Vicky a'i gŵr i adnabod ei gilydd drwy'r Saesneg, a Vicky yn siarad Saesneg gyda'u dau blentyn hŷn cyn dechrau dysgu Cymraeg. Erbyn hyn, mae'r teulu i gyd yn siarad Cymraeg â'i gilydd.\nMae Vicky hefyd yn gyfforddus i siarad Cymraeg yn y gymuned. "Rwy'n gobeithio bydd fy mhlant yn trosglwyddo eu Cymraeg i'r genhedlaeth nesaf fel yr ydym wedi, fel fy mod yn gallu siarad Cymraeg i fy wyrion," meddai Vicky. Mae dysgu Cymraeg tra'n codi teulu ifanc yn cynnig her, ond erbyn hyn rydym yn siarad Cymraeg yn rhan annatod o fywyd teuluol.\nLlwyddiant i Gôr Dysgwyr Ceredigion (14-09-2016)\nLlongyfarchiadau mawr i Gôr Dysgwyr Ceredigion ar ennill yr ail wobr yn yr Eisteddfod Genedlaethol yn y Fenni eneni. Diolch arbennig i Elin Mair, arweinydd y côr, ac i Heledd y cyfeilydd am yr holl waith caled.\nCwrs Haf Dwys Aberystwyth 2016 (08-09-2016)\nEleni,denodd ein Cwrs Haf 4 wythnos yn Aberystwyth y nifer uchaf erioed o fyfyrwyr, gan gynnwys myfyrwyr o Batagonia, Japan, Gwlad Pwyl, Iwerddon, Ffrainc, Yr Almaen, Gwlad Belg, America, Awstria, ac Awstralia. Hoffem ddiolch i'r holl diwtoriaid rhagorol a staff a wnaeth y cwrs eleni yn ddigwyddiad byth gofiadwy. Mae bodlonrwydd y myfyrwyr yn amlwg iawn o'r sylwadau niferus ac amrywiol a gawsom.\nLlwyddiant Elusennol Julie a Bridget (12-07-2016)\nRoedd Julie Pearce a Bridget Wallbank, dysgwyr Cymraeg yng Nghanolbarth Cymru, yn falch iawn o allu rhoi £304.70 i Ambiwlans Awyr Cymru yn ddiweddar. Codwyd yr arian trwy gynnal Noson Lawen wych yn Y Clwb Monty yn Y Drenewydd yn ystod Mis Chwefror. Trefnwyd y noson gan Julie a Bridget efo cefnogaeth gan Cymraeg i Oedolion Prifysgol Aberystwyth, yn arbennig Menna Morris.\nDwedodd Bridget Wallbank “Diolch o galon i bawb wnaeth helpu i wneud y noson mor fendigedig, efo hwyl, can, sgets, cerddoriaeth a thipyn bach o ddawnsio.”\nO'r chwith i'r dde: Julie Pearce, Bridget Wallbank a Marie Jones, rheolwraig siop Ambiwlans Awyr Cymru.\nCylch Teifi Walkers - Cilgerran a Llechryd (20-06-2016)\nBuom ar ein taith olaf am y tymor yn ardal Cilgerran a Llechryd ganol mis Mehefin, gydag Emyr Phillips yn ein harwain. Gan ddechrau o Gilgerran, aethom i lawr yr hen 'Ramp' i'r ceunant ac wedyn ar y llwybr hyfryd wrth yr afon. Cawsom daith ddifyr dros ben, gydag Emyr yn rhoi hanes yr ardal i ni wrth gerdded, gan gynnwys hanes y chwareli llechi, stori ryfedd gwaith tin Llechryd, a'r gored i ddal pysgod gyda gwybodaeth am adeiladu camlas i'w hosgoi ac am Ferched Beca yn ei thynnu i lawr. Cyn cychwyn ar y ffordd yn ôl i Gilgerran, cawsom hanes y blwch ffôn sy wedi'i droi'n adnodd cymunedol, ac am Bont Hammett a agorwyd yn 1800. Ar ôl cerdded, aeth y rhan fwyaf ohonom i'r Cardiff Arms yng Nghilgerran lle cawsom luniaeth a chroeso cynnes.\nCerddwyr Cylch Teifi yn mwynhau ar draeth Aber-bach ar daith mis Ebrill (19-04-2016)\nReg Davies oedd yn arwain yn fedrus iawn ym mis Ebrill yn ardal Dinas ac Aber-bach. Bu'n daith gylch brydferth, hanesyddol a Reg yn rhoi gwybodaeth a hanesion i ni bob hyn a hyn. Ar ôl cerdded ar lwybrau o Gapel Tabor a lan trwy'r coed, cyrhaeddon ni fferm Tre-wrach, ac wedyn cerdded yn hamddenol i lawr i draeth anghysbell Aber-bach, lle roedd digon o amser i hamddena cyn dychwelyd i'r Capel. Mwynheuon ni olygfeydd godidog, a thywydd da, ar hyd y daith.\nCerddwyr Cylch Teifi - Taith Poppit (18-02-2016)\nArdal y Traeth Gwyn, neu Poppitt, a Chipyn, fu ein cyrchfan fis Chwefror gyda Terwyn Tomos yn arwain, a chawsom hanesion difyr ar hyd y daith gylch ddeniadol hon. Clywsom am y bad achub, yr hen gored, Ynys Aberteifi, ffurfiant y twyni tywod, yr Hostel Ieuenctid, Capel Gerazim a'r mans (lle bu'r Prifardd Eirwyn George yn byw), a Chapel Bryn Salem, ymysg pethau eraill. Wedi cerdded am ddwy awr mewn tywydd da, aeth rhai ymlaen i fwynhau croeso Caffi Poppit a thafarn y Webley.\nAberystwyth | Noson Nadoligaidd (15-12-2015)\nAr nos Fercher 14 Rhagfyr 2015 daethom ynghyd i ddathlu Nadolig fel staff, tiwtoriaid a dysgwyr Cymraeg i Oedolion yn y Canolbarth.\nYn dilyn bwffe, clywsom ganu carolau a phlygain gen gor CYD. Am noson arbennig o ddathlu!\nDolgellau | Lansio Clwb newydd i ddysgwyr (15-12-2015)\nWel, dan ni'n brysur ym Meirionnydd! Noson wych yn lansio clwb newydd i ddysgwyr a Chymry Cymraeg - Dolen yn Nolgellau. Llwyddiant ysgubol (sweeping success)!! Llais anhygoel (awesome) gan Gwilym Bowen Rhys! Diolch Bet o Hunaniaith am drefnu ac i Gwîn Dylanwad am y croeso a'r cawl. Dyma ydy cefnogaeth (support) leol!\nPowys | Cwrs Sabothol Cymraeg i gynorthwywyr dosbarth (09-12-2015)\nLlongyfarchion i 15 o gynorthwywyr dosbarth Powys sydd wedi cwblhau cwrs 5 wythnos yn Aberhonddu. Dyma nhw gyda dwy o'r tiwtoriaid, Gwyneth Price a Susan Evans.\nGrŵp y Flwyddyn 2015 (22-10-2015)\nEnillydd: Siop Cynfelyn@Cletwr (Cwmni Cymunedol Cletwr) o Dre'r Ddôl, Ceredigion\nErs sefydlu cwrs byr i weithwyr y siop ar ddechrau 2014, mae Siop Cynfelyn@Cletwr wedi ymestyn y gweithgareddau Cymraeg er mwyn dod â dysgwyr a siaradwyr rhugl ynghyd i ddefnyddio'r Gymraeg. Mae nhw am i'r Gymraeg gael ei gweld a'i chlywed gan gwsmeriaid a phobl sy'n teithio heibio. Mae nhw'n cynnal llawer o weithgareddau, yn cynnwys 'Dal ati /Welsh chat' – paned a sgwrs misol ar fore Sadwrn; Amser stori – bob yn ail b'nawn Iau – ar gyfer rhieini a phlant bach a babis, a Noson Ffilm yn Gymraeg – yn fisol ers Mehefin 2015. Mae nhw wedi gwylio Un nos Ola Leuad, Solomon a Gaenor, a Hedd Wyn. Mae dysgwyr yn cymryd rhan yn naturiol, gydag chymorth is-deitlau.\nGwobr Cymraeg yn y Gweithle 2015 (22-10-2015)\nEnillydd: Tai Canolbarth Cymru, y Drenewydd, Powys\nMae dau o gyfarwyddwyr Tai Canolbarth Cymru yn mynychu dosbarthiadau nos i ddysgu Cymraeg; mae 15 o staff yn mynychu cyrsiau misol yn y gweithle, ac mae dau yn mynychu dosbarthiadau dechreuwyr. Mae'r cyflogwr yn cefnogi dysgwyr i fynychu'r cyrsiau yn rhad ac am ddim, a rhoi amser gwaith i fynychu'r cyrsiau. Mae un o aelodau bwrdd Tai Canolbarth Cymru yn bencampwr y Gymraeg, ac mae'r bwrdd yn cefnogi ac yn cydnabod yr holl ymdrechion i ddysgu a defnyddio'r iaith. O ganlyniad mae'r Gymdeithas yn gallu cynnig gwell gwasanaeth i gwsmeriaid sy'n siarad Cymraeg, ac mae gan staff fwy o hyder wrth ymwneud â'r cyhoedd.\nGwobr Cymraeg yn y Teulu 2015 (22-10-2015)\nEnillydd: Stephanie Windsor-Lewis. Cantores opera yw Stephanie, ac mae hi'n byw ym Mhennal, ger Machynlleth. Mae hi'n dysgu Cymraeg yn Aberystwyth ers blwyddyn yn unig. Jack Robin yw enw mab bach Stephanie, ac mae hi'n mwynhau siarad Cymraeg gydeg ef. Mae hi'n darllen llyfrau Cymraeg iddo hefyd, a chanu hwiangerddi iddo. Mae hi wedi gosod her iddi hi ei hun i ganu darn Cymraeg mewn cyngerdd ym mis Rhagfyr.\n21 Hydref 2015 | Seremoni Wobrwyo Dysgu Gydol Oes (22-10-2015)\nDathlwyd llwyddiant dysgu gydol oes unigolion a grwpiau mewn seremoni arbennig ym Mhrifysgol Aberystwyth ddydd Mercher 21 Hydref 2015.\nCyflwynwyd y gwobrau gan Is-Ganghellor Prifysfgol Aberystwyth, yr Athro April McMahon.\nFy mhrofiad o ddysgu Cymraeg gan Michelle Dunn (14-10-2015)\n"Wnes i gofrestru ar ddosbarth Cymraeg gyda rhywfaint o amharodrwydd. Ar ôl bod yn siom ddigalon i fy athro Ffrangeg yn yr ysgol, roeddwn yn disgwyl i ddosbarthiadau Cymraeg i Oedolion i fod yn rhywbeth o fwrn, ond i fy syndod, fe wnes i fwynhau'r dysgu ar unwaith! Mae'r Gymraeg yn iaith hynod, llawn dychymyg, yn llawn o bleser annisgwyl a pheryglon sy'n creu embaras. Ai fi yw'r unig un sydd wedi cam-gyfieithu 'Traws Cambria'? Roeddwn wedi ei gyfieithu i 'Cambrian Trousers'!\nFel roedd fy nhaith i ddysgu Cymraeg yn symud ymlaen, bu adegau llawn camgymeriadau tebyg, ond roeddwn hefyd wedi dysgu i ddefnyddio fy Nghymraeg yn fy musnes. Roedd fy sgwrs proffesiynol cyntaf gyda siaradwr Cymraeg yn frawychus - roeddwn i'n eithaf siŵr ei fod wedi gofyn i mi i docio ei Wisteria, ond roedd fy Nghymraeg mor sigledig, efallai mai gofyn i mi i symud fy nghar yr oedd.\nMae fy Nghymraeg wedi gwella tipyn ers hynny ac nid oes amheuaeth bod siarad yr iaith wedi fy helpu cael mwy o fusnes nag efallai byddwn fel arall fod wedi gwneud. Mae fy cwsmeriaid wrth eu bodd i drafod eu gerddi yn eu hiaith eu hunain, ac rwy'n cael y cyfle i ddefnyddio a mwynhau fy sgiliau Cymraeg newydd i'r eithaf."\nMichelle Dunn, dysgwraig yn ardal Aberteifi\nLlwyddiant i'r Cwrs Haf Aberystwyth Awst 2015 (08-09-2015)\nRoedd Cwrs Haf eleni unwaith eto yn lwyddiant ysgubol gyda dros 80 o ddysgwyr yn mynychu dosbarthiadau Cymraeg ar bob lefel.\nMynychodd Roger Spencer o'r Almaen y cwrs am bythefnos:\n"Mi wnes i fwynhau'r cwrs Canolradd ym mis Awst gymaint fy mod yn meddwl o ddifri am ddod ar y 2 wythnos olaf o'r cwrs y flwyddyn nesaf. "\n" Athrawon rhagorol, awyrgylch gwych, gweithgareddau diddorol gyda'r nos a phrofiad dysgu dymunol iawn."\nDiolch i'r prif diwtor, Felicity Roberts, i'r weinyddwraig Gwenno Edwards ac i Jaci Taylor am yr holl waith trefnu.\nTymor Newydd am y Cerddwyr Cylch Teifi (02-09-2015)\nAr ôl hoe dros yr haf, bydd ein tymor o deithiau cerdded misol yn dechrau ar yr ail ddydd Sadwrn ym mis Hydref. Taith gyntaf ein tymor newydd fydd un yn ardal Parc Nest a Chastellnewydd Emlyn, gydag Anne Pash a Nest Thomas yn arwain, ddydd Sadwrn 10fed o Hydref. Byddwn yn gadael maes parcio Ceir Cawdor yn y dref (SN308 314) (Cod post SA38 9BA) am 10.30yb. a mynd am daith o ryw 2 i 2.5 milltir. Cofiwch ddod cyn 10.30 i fod yn barod i adael yn brydlon. Bydd yn daith gymharol hawdd gydag ychydig o ddringo cymedrol ar y dechrau, ac yna i lawr rhiw neu ar y gwastad ond bydd angen gwisgo esgidiau cerdded addas. Wrth gerdded, clywn ychydig o hanes Parc Nest a'r Castell. Wedi'r daith, bydd yn bosibl inni gymdeithasu dros luniaeth yn un o'r tai bwyta neu dafarnau sy yn y dref.\nBydd croeso cynnes i bawb. Am ragor o fanylion, cysylltwch â Philippa Gibson, 01239 654561/ philippa.gibson@gmail.com\nCewch weld rhaglen lawn ein tymor isod:\n10 Hydref: Castellnewydd Emlyn a Pharc Nest\nGadael maes parcio Ceir Cawdor, CNE (SN308 314) (Cod post SA38 9BA), am 10.30yb.\nArweinwyr: Anne Pash a Nest Thomas\n14 Tachwedd: Ardal Preseli\nGadael man yn ymyl Dan y Garn (SN127 307), tua 1km i'r Gorllewin o Gofeb Waldo, am 10.30yb.\n12 Rhagfyr: Ardal Ceinewydd\nGadael maes parcio Church Road, Ceinewydd (SN387 598) (Cod post SA45 9PB), am 10.30yb.\n9 Ionawr: Ardal Brynberian\nGadael maes parcio Hen Ysgol / Canolfan Gymunedol Llwynihirion, ger Brynberian (SN101 360) (Cod post SA41 3TY), am 10.30yb.\nArweinydd: Dyfed a Siân Elis-Gruffydd\n13 Chwefror: Ardal Poppit\nGadael maes parcio Poppit (SN152 485) (Cod post SA43 3LN), am 10.30yb.\n12 Mawrth: Ardal Clynfyw ac Aber-cuch\nGadael man ar bwys tafarn y Nag's Head (SN251 401) (Cod post SA37 0HJ), am 10.30yb.\nGadael maes parcio Capel Tabor, Dinas (SN005 384) (Cod post SA42 0XG), am 10.30yb.\nGadael man parcio Eglwys Llandysiliogogo (SN363 572) (Cod post SA44 6LH), am 10.30yb.\nMewn derbyniad yng Nghnanolfan y Celfyddydau ddydd Llun 3 Awst cafodd Grisel Roberts ei chroesawu i Gwrs Haf Cymraeg Canolfan Cymraeg i Oedolion Prifysgol Aberystwyth. Ei chais hi a ddaeth i'r brig a pheri iddi ennill yr ysgoloriaeth a oedd yn cael ei chynnig i ddysgwyr Cymraeg disglair o Batagonia am y tro cyntaf gan Brifysgol Aberystwyth.\nHuw Roberts o Aberystwyth oedd y gitarydd ifanc dawnus a oedd yn rhoi datganiad cerddorol yn yr achlysur. Wrth ddweud gair wrth y gynulleidfa crybwyllodd Siôn Meredith, Cyfarwyddwr y Ganolfan Cymraeg i Oedolion, bod Grisel a Huw yn rhannu'r un cyfenw, a dweud dan chwerthin efallai eu bod yn perthyn – fod ganddo ryw berthnasau a aeth allan yno.\nMentrwyd gofyn i Grisel wedyn a oedd yn gwybod pwy oedd ei hynafiaid o Gymru a aeth allan i Batagonia, ac yn wir wedi tipyn o sgwrs darganfu Huw fod Grisel yn wir yn perthyn iddo. Roedd dau hen hen daid iddynt yn frodyr. Aeth Benjamin Pugh Roberts allan i Batagonia tua 1886 gyda nifer o frodyr a chwiorydd iddo. Yr un a arhosodd ar ôl i ffermio fferm Gelligrafog n ardal Rhydymain Dolgellau oedd Robert Pugh Roberts. Maes o law daeth Benjamin yn ffermwr llewyrchus yn ffermio Hafn Blodau yn ardal Esquel yn y Wladfa.\nMae Huw a Grisel yn orcheifnaint felly, hynny yw yn bedwerydd cefnder a chyfnither. Mae yn fyd bach on'd ydy!\nTAITH I DDYSGWYR – BYWYD A GWAITH T LLEW JONES (13-08-2015)\nAr yr 11eg o Orffennaf, fel rhan o Wythnos Addysg Oedolion a noddir gan NIACE Cymru, aethon ni gyda grŵp o ddysgwyr Cymraeg Ceredigion ar daith fws i olrhain ychydig o hanes yr awdur T Llew Jones gan ein bod yn dathlu canmlwyddiant ei eni eleni. Mae gweithiau llenyddol T Llew Jones yn parhau i fod yn boblogaidd ymysg plant ac oedolion heddiw. Fe oedd brenin llenyddiaeth plant.\nGanwyd Thomas Llewelyn Jones ar yr 11eg o Hydref, 1915 mewn tŷ o'r enw Bwlchmelyn ym Mhentrecwrt. Ar y daith aethon ni heibio i'w dŷ a gweld y plac sydd wedi'i osod ar y wal. Ar y plac mae englyn o waith y diweddar brifardd Dic Jones.\nYmwelon ni â nifer o leoedd diddorol ar hyd y daith gan gynnwys Ysgol Capel Mair, Bancyffordd, lle cafodd T Llew ei addysg gynnar, a lle darganfuwyd ganddo hen garreg fedd, carreg ogam, darganfyddiad archaeolegol pwysig oedd wedi bod ar goll am dros ganrif. Ymlaen wedyn i Gwm Alltcafan lle stopiodd y bws ar y bont er mwyn i ni gael gwerthfawrogi'r olygfa drawiadol o'r ceunant a darllen cerdd T Llew Cwm Alltcafan.\nAethon ni heibio i Ysgol Coed y Bryn lle roedd T Llew yn brifathro ac ymlaen i Frynhoffnant i weld yr ysgol newydd, Ysgol T Llew Jones, a agorwyd yn 2012. I lawr wedyn i Wersyll yr Urdd yn Llangrannog a chanu cwpl o siantis gyda chyfeiliant ar y ffidl a chlywed ychydig am stori smyglo T Llew Dirgelwch yr Ogof a leolir yn Llangrannog a Chwmtudu, cyn mynd heibio i'r tŷ yr oedd yn arfer byw ynddo ym Mhontgarreg ac ymweld â'i fedd yng Nghapel y Wig. Bu farw ar Ionawr 9fed, 2009.\nAr ôl te yng Nghwmtudu a darllen y gerdd Smyglers Cwmtudu, dychwelon ni i Aberaeron i gael swper. Gyda'r nos aethon ni i Theatr Felin-fach, ac ar y ffordd, darllen y gerdd Sŵn. Gwelon ni gynhyrchiad gwreiddiol Y Llew-fan, dathliad o waith T Llew Jones yn seiliedig yn bennaf ar ei gyfrol Cri'r Tylluan a berfformiwyd gan gwmnïau perfformio Theatr Felin-fach. Roedd y sioe yn benigamp gyda dawnsio, actio ac adrodd a phawb wrth eu bodd. Cafodd pawb ddiwrnod hyfryd a hoffen ni ddweud diolch yn fawr i NIACE am noddir y daith, i Meryl Evans am drefnu'r daith ac i Jonathan Rees am ein tywys ni ar y daith ac am rannu hanes T Llew Jones gyda ni a phwyntio allan cymaint o bethau diddorol ar y ffordd.\nYsgoloriaeth Cwrs Haf Cymraeg i ddysgwyr o Batagonia 2015 (05-08-2015)\nAthrawes Saesneg o'r Arianin, sydd â gwreiddiau yng Nghymru ar ochr ei thad, yw enillydd yr ysgoloriaeth gyntaf i ddysgwyr Cymraeg o Batagonia i fynychu'r Cwrs Haf Cymraeg a gynhelir ym Mhrifysgol Aberystwyth o 3-28, Awst 2015.\nMae Grisel Roberts (canol y llun), sy'n byw yn Esquel, gefeilldref i Aberystwyth, wedi dysgu Cymraeg ar gyrsiau ym Mhatagonia ers 1998, gydag athrawon o Gymru. Mae hi hefyd wedi helpu dysgwyr eraill ym Mhatagonia. 'Dw i'n meddwl ei bod hi'n bwysig iawn ein bod ni'n dysgu ein hiaith leiafrifol, a chymryd gofal o'n treftadaeth ddiwylliannol,' meddai Grisel . 'Mae'r Gymraeg yn rhan o'n diwylliant ni.'\nWrth ddod i Brifysgol Aberystwyth am fis, ei huchelgais yw siarad Cymraeg yn rhugl a chywir, er mwyn siarad gyda phobl eraill a dysgu Cymraeg i bobl eraill hefyd. 'Dw i'n dwlu ar ieithoedd, gramadeg a ieithyddiaeth,' meddai Grisel.\nMae Prifysgol Aberystwyth yn noddi'r ysgoloriaeth newydd hon i ddathlu 150 mlynedd ers sefydlu'r Wladfa Gymreig ym Mhatagonia eleni, ac yn arbennig i ddathlu'r cysylltiad rhwng Aberystwyth ag Esquel yn nhalaith Chubut ym Mhatagonia.\nYn 2014, roedd 268 o oedolion yn dysgu Cymraeg ym Mhatagonia. Mae tua 80 o ddysgwyr o Gymru a thu hwnt yn mynychu'r Cwrs Haf bob blwyddyn. Mae'r cwrs yn cynnig cyfle i ddysgwyr ar bob lefel, o ddechreuwyr i ddysgwyr profiadol, i wella eu sgiliau Cymraeg, a chymryd rhan mewn pob math o weithgareddau drwy gyfrwng y Gymraeg.\nSuccess for Zoe (08-07-2015)\nLlongyfarchiadau i'n tiwtor Zoe Pettinger am ennill tlws Tiwtor y Flwyddyn Gwobr Ysbrydoli NIACE Ceredigion mewn seremoni yn Aberystwyth. Diolch i'r Cynghorydd Gill Hopley Cadeiriydd Cyngor Sir Ceredgion am gyflwyno'r wobr iddi.\nProffil dysgwr o Bowys | Alun Bowen (02-06-2015)\n"Alun Bowen dw i. Dw i'n byw mewn pentre bach yn ymyl Y Trallwng ond mi ges i fy ngeni yn Swydd Amwythig ac mi ges i fy magu ger Llundain. Roedd fy rhieni yn arfer byw yn yr ardal ac roedd fy hen-daid yn arfer gweithio yn y pentref hwn lle dw i'n byw fel gof. Ro'n i'n arfer cadw gwartheg Henfford yn y gorffenol ond dw i'n godro buchod ar fferm lleol rŵan.\nMi ddechreuais i ddysgu Cymraeg ym mis Ionawr 2012 yn Nhrefaldwyn ac erbyn mis Mai mi wnes i ddechrau defnyddio'r iaith Gymraeg tu allan i'r dosbarth. Yn ystod y flwyddyn gyntaf, mi wnes i ymuno gyda Cymdeithas Cymraeg yn Y Trallwng felly roedd hi'n bosib cyfarfod pobl sy'n siarad yr iaith yn rhugl. Mi ddechreuais i fynd i'r Capel Cymraeg yn y dre lle ges i rywfaint o gyngor da oddi wrth dynes oedd yn eistedd o flaen fi. Dywedodd hi “Mi ddylech chi drochi eich hunan yn yr iaith”.\nDw i'n aelod o grŵp o'r enw Clwb Eiddew sy'n cyfarfod yng Nghaffi y Tŷ Eiddew yn Nhrefaldwyn unwaith bob mis ac mi ddaru ni ennill Grŵp y Flwyddyn 2012. Dw i'n hoffi darllen – mi wnes i ddechrau darllen efo E- Ffrindiau a rŵan mae'n well gen i ddarllen hunangofiant. Mi wna i ddarllen unrhywbeth – dw i newydd orffen llyfr gan Islwyn Ffowc Elis, Yn ôl i Leifior.\nDw i'n nabod llawer o bobl yn yr ardal sy'n siarad Cymraeg ac mae rhai ohonyn nhw yn dod i'r fferm, a weithiau mae'n bosib siarad Cymraeg dwywaith neu deirgwaith bob wythnos ar wahân i fy nosbarth i.\nMi faswn i'n treulio mwy o amser efo'r iaith taswn i'n gallu ond mae gen i wraig ac un deg tri o wyrion i'w cadw!!!"\nProffil dysgwr o Feirionnydd | Alan Painter (14-05-2015)\nAlan ydy fy enw i a dwi'n byw yn Nyffryn Ardudwy efo fy ngwraig i. Mae gynnon ni gath a chrwban a phwll pysgod aur yn yr ardd. Mi symudon ni yma ar ôl i ni ymddeol ond roedden ni'n nabod yr ardal yn dda ers mwy na thri deg mlynedd. Mi ges i fy magu yn Barnet, Hertfordshire, dim yn rhy bell o Lundain, a rôn i'n gweithio i Rheilffordd Danddaear Llundain fel rheolwr prosiect. Mae gynnon ni bedwar o blant sy'n oedolion a mae gynnon ni wyth o wyrion. Yn anffodus, dim ond ni sy'n byw yng Nghymru.\nDw i'n mynd i ddosbarth Cymraeg yn Harlech a mae'r grwp yn lwcus iawn achos mae gynnon ni diwtor ardderchog. Hefyd mae 'na bobl iaith gyntaf yn yr ardal sy'n gwirfoddoli i helpu dysgwyr: bob nos Iau dan ni'n cyfarfod am sgwrs yn Gymraeg mewn caffi yn Nyffryn. A dwywaith y mis mae grŵp arall o ddysgwyr yn cyfarfod i ymarfer mewn tafarn yng Nganllwyd. Dw i'n meddwl bod hi'n bwysig iawn i bobl ddysgu siarad Cymraeg sy'n dewis i wneud cartref yng Nghymru. Hefyd mi ddylen nhw ddysgu am Gymru a'i hanes.\nNoson yng Nghwmni Bethan Gwanas a Siân James.\nNoson agored i'r cyhoedd gyda gwahoddiad I Ddysgwyr Cymraeg yr ardal ymuno a ni ynghyd a aelodau dwy gangen leol o Ferched y Wawr (Foel a Llanfair Caereinion).\nDiolch i gyhoeddusrwydd gan Menter Maldwyn a Cymraeg i Oedolion yn y Canolbarth (drwy Menna Morris) cafwyd ymateb calonogol iawn gyda 78 o fobl yn y gynulleidfa a 50% ohonynt yn ddysgwyr.\nGwnaed ymdrech i gael cymysgedd o Ddysgwyr a Chymry Cymraeg yn eistedd gyda'i gilydd ac roedd cyfle hefyd i sgwrsio gyda'n gilydd wrth i bawb gyrraedd ac wrth weini y bwyd.\nCafwyd eitemau amrywiol gan Siân a Bethan. Bu i Bethan sgwrsio am ei gwaith fel awdur gan gyflwyno y gwaith mae hi wedi ei ysgrifennu ar gyfer dysgwyr yn benodol - gyda chyfle i'r gynulleidfa ymuno yn y sgwrs gyda chwestiynau ac ateb. Bu Siân yn cyflwyno eitemau cerddorol, offerynnol a llafar gan ymuno gyda Bethan i gyflwyno 'ymgomau' o waith llennyddol Bethan.\nRoedd ymateb pawb yn galonogol iawn gyda "noson dda/noson ardderchog" yw glywed gan lawer.\nBu i ni fel aelodau o Ferched y Wawr fwynhau y cyfle i groesawu cymaint o ddysgwyr in plith ac hyderaf wrth i ni fynd ati yn ein cyfarfod nesa i lunio rhaglen newydd ar gyfer y flwyddyn/tymor nesa y byddwn yn ystyriad trefnu noson arall gyda'r dysgwyr yn y dyfodol.\nCastell Aberteifi yn ailagor Ebrill 2015 (14-04-2015)\nBydd Castell Aberteifi yn agor i'r cyhoedd ddydd Mercher, Ebrill 15, ac o ddydd Llun 13eg bydd sawl dosbarth Cymraeg i Oedolion yn symud tu fewn i walydd yr Arglwydd Rhys\nPeidiwch â gadael i'r waliau Canoloesol cadarn hyn eich twyllo. Mae 900 mlynedd o hanes yn cuddio y tu mewn iddynt.\nCyfuniad perffaith o erddi Rhaglywiaethol godidog, pensaernïaeth Georgaidd glasurol, amddiffynfeydd Canoloesol mawreddog a moethusrwydd yr 21ain Ganrif mewn safle sy'n olrhain yr oesoedd.\nLlanidloes | Hyfforddiant yn y Gymraeg i Athrawon (01-04-2015)\nLlongyfarchion i'r athrawon sydd newydd gwblhau cwrs dwys 3 mis yn Llanidloes o dan nawdd y Cynllun Sabothol Iaith Gymraeg. Diolch i'r tiwtoriaid Siôn Rowley, Medi James a Zoe Pettinger.\nCerddwyr Cylch Teifi | Ardal Cilgwyn (25-03-2015)\nYm mis Mawrth buom yn ardal Cilgwyn ar daith a gynlluniwyd yn ofalus gan Reg Davies a Susan Carey gan ddechrau wrth Gapel y Bedyddwyr Caersalem, Cilgwyn, cerdded ar draws Cwm Gwaun i lethrau Carn Ingli ac wedyn i lawr y cwm i Sychbant. Cawsom olygfeydd arbennig o lethrau Carn Ingli, ac roedd yr awyr yn las a'r haul yn gynnes iawn yn ystod y daith. Clywsom am hanes a phresennol rhai o'r adeiladau a nodweddion wrth gerdded, megis Caersalem, Ffynhonnau, Fferm Llannerch (lle bu'r perchennog Mr Vaughan yn rhoi croeso i ni a chlywyd am y cwmni cig yno) a Charnedd Meibion Owain.\nWrth Fferm Dolgrannog Uchaf cafwyd hanes dau o faciwís fu'n byw yno yn y rhyfel ac roedd yn ddiddorol clywed am eu profiadau, sy wedi'u cofnodi mewn llyfr gan un ohonynt. Wedi'r cerdded, aeth rhai ohonom draw i fwyty Blas at Fronlas yn Nhrefdraeth i gael lluniaeth.\nadroddiad o Eisteddfod y Dysgwyr 2015 (25-03-2015)\nMi ddaeth 150 o ddysgwyr o bob cornel o Ganolbarth Cymru i'r Tabernacl ym Machynlleth ar Chwefror 27ain i gystadlu a mwynhau Eisteddfod y Dysgwyr, 2015. Roedd hi'n noson arbennig ac roedd llawer iawn o dalent i'w weld ar y llwyfan. Y cyd-lefaru oedd y gystadleuaeth gyntaf ar y llwyfan, a saith grwp yn cystadlu! Am ffordd wych i agor yr eisteddfod!\nLlongyfarchiadau i grwp Tonnau Tywyn a ddaeth yn gyntaf drwy lefaru "Darllen y Map yn Iawn". Roedd y canu unigol yn gystadleuaeth a hanner hefyd a Helen Pendry yn serenu. Mae'n rhaid canmol un o ser y noson, yn arbennig, sef Patrick Cain. Roedd ei ymroddiad i gystadlu heb ei ail, ac fe gystadlodd mewn nifer o gystadlaethau. Mae'n rhaid dweud mai uchafbwynt y noson i nifer o bobl oedd ei glywed yn chwarae Sosban Fach ar y piano - arbennig!\nRoedd tair cystadleuaeth i grwpiau canu hefyd, a Diliau Del a Cym Cym Machynlleth yn ennill cydradd gyntaf y grwpia o dan 8 mewn nifer, Elin, Lowri a Carys yn y grwpiau i GYmry Cymraeg a Chor Ceredigion yn curo'r gystadleuaeth fawr ar ddiwed y noson.\nWrth gwrs, roedd llawer hefyd wedi cystadlu ar gystadlaethau cartref, ac roedd 'na waith arbennig yn cael ei arddangos yn y caffi yn y Tabernacl - cacennau bendigedig, gwaith tecstiliau a lluniau arbennig o broffesiynol.\nY ddwy brif seremoni yn ystod yr Eisteddfod oedd cystadleuaeth y Tlws Rhyddiaith a chystadleuaeth Y Gadair. Bu cystadlu brwd yn y ddwy gystadleuaeth, a Jusith Crompton o Lanelltyd yn curo'r Tlws a Elizabeth Jones o ardal Aberteifi yn curo'r Gadair. Llongyfarchiadau mawr iddyn nhw'u dwy. Roedd hi'n noson llawn adloniant felly, a phawb wedi mwynhau.\nDiolch o galon i'r tiwtoriaid i gyd, i Sion Meredith am arwain, i Delma Thomas am gofnodi, pawb fu'n gweithio wrth y drws, Jaci Tayloram dynnu lluniau ac yn arbennig iawn i Sandra Jones-Evans am drefnu'r noson. Edrychwn ymlaen at y flwyddyn nesaf!!\nCanlyniadau ar gael yma:\nTridiau o brofiad Gwaith i ddysgwyr (05-03-2015)\nTridiau o brofiad Gwaith i ddysgwyr | Gorffennaf / Awst 2015\nTrwy gydweithrediad a chefnogaeth Eisteddfod Genedlaethol Cymru rydym yn gallu cynnig profiad gwaith i ddysgwyr lefel uwch/canolradd (eitha rhugl) Canolbarth Cymru cyn yr Eisteddfod ym Meifod ac yn ystod yr Eisteddfod.\nHoffech chi stiwardio yn yr Eisteddfod eleni? (05-03-2015)\nDysgwyr a tiwtoriaid - beth am gwirfoddoli i stiwardio ym Maes D a'r caffi eleni ym Meifod?\nMae croeso i unrhywun wirfoddoli fodd bynnag, boed yn ddysgwyr, tiwtoriaid, a Chymry Cymraeg eraill.\nMae croeso i bobl gysylltu efo fi os oes unrhyw gwestiwn.\nCyfweliad Holly Cross ar raglen Beti George (24-02-2015)\nCyfweliad byr hyfryd gyda Holly ar raglen Beti George\nCymysgu Neu Gadw Draw, Y Cymry Newydd - BBC Radio Cymru\nMae darn Holly yn decrhau ar ôl 22.40 munud.\nCerddwyr Cylch Teifi - Taith mis Chwefror (24-02-2015)\nYm mis Chwefror, bu Maldwyn Lewis a Carys-Ann yn arwain taith i ni yn ardal Coed-y-bryn a bu'r drefn yn wahanol i'n harfer, gan iddynt drefnu te deg yn Neuadd Coed-y-bryn cyn dechrau - panad a danteithion blasus iawn a fwynhawyd gan dorf fawr o gerddwyr! Gan ddechrau wedyn ar y sgwâr, dysgom am bentref Coed-y-bryn, y Capel, a'r Ysgol a'i chysylltiad â T. Llew Jones; olion Plas Bronwydd a hanes hir a lliwgar eu perchnogion, y Lloydiaid; hanes y llwybr newydd; hanes ffatri wlân Maesllyn; Plas y Gernos, a llawer mwy. Tua diwedd y daith, cawsom groeso gan ficer Eglwys Llangynllo, y Parch. Gareth Reid, a chyfle arbennig i fynd i mewn i'r Eglwys hardd. Ar ôl cerdded, aeth rhai ohonom i gael lluniaeth yn Nhafarn Ffostrasol.\nDysgu Cymraeg o'r Crud yn Nhref y Clawdd (11-02-2015)\nMae Ymwelwyr Iechyd Llanandras a Tref y Clawdd yn gweithio ar y cyd â'r Canolfan Cymraeg i Oedolion yn y Canolbarth i ddarparu cwrs o'r enw 'Cymraeg o'r Crud'. Mae'r cwrs 10-wythnos ar gyfer rhieni lleol i ddysgu Cymraeg syml i'w defnyddio gyda'u babanod a phlant bach.\nMae'r tiwtor y cwrs hwn Ellen Greason-Walker, yn dweud for y cwrs yn gyfle gwych i rieni newydd i gyflwyno'r iaith Gymraeg i'w babanod yn ifanc. Mae'r cwrs yn cynnwys ymadroddion hanfodol ar gyfer rhieni megis, 'Ty'd i newid dy glwt'; cyflwyno geiriau defnyddiol fel dillad, teganau, rhannau o'r corff; ymarfer adrodd stori yn Gymraeg yn ogystal â chanu.\nDrwy gymryd rhan yn y cwrs hwn, mae rhieni yn gosod seiliau cadarn ar gyfer eu plant i fod yn ddwyieithog ac yn eu annog i ddechrau darllen a chyfrif. Mae hefyd yn gyfle gwych i rieni newydd i gwrdd â phobl eraill.\nSesiwn Canu a Sgwrsio - Tanygroes (28-01-2015)\nBuodd mwy na 20 o ddysgwyr a siaradwyr Cymraeg yn mwynhau nifer o berfformiadau campus gan Barbara Bennett (telyn a llais), Dick Crawford (telyn), Jonathan Rees (ffidil), Pete Edwards (gitâr), Frank ac Eiri Thrasher (banjo, gitâr a llais) yn ogystal â pherfformiad arbennig gan Greg Lynn, prif leisydd yr Hwntws.\nDiolch o galon i bob un ohonyn nhw am eu gwaith caled.\nMae'r syniad tu ôl i'r sesiynau yma'n syml iawn. Canu, cymdeithasu a sgwrsio yn Gymraeg mewn awyrgylch anffurfiol - "joio mas draw" yw'r nod, fel mae pobol yn dweud yn yr ardal yma, ac roedd hi'n hyfryd gweld pawb yn gadael y sesiwn yn wên i gyd.\nHeblaw am bris baned, mae'r sesiynau hyn yn rhad ac am ddim. Bydd sesiwn newydd ddydd Sadwrn, 13 Mawrth, am ddau o'r gloch. Croeso cynnes i bawb, gan gynnwys dysgwyr newydd.\nCerddwyr Cylch Teifi yn ardal Maenclochog (20-01-2015)\nAr ein taith ddiwethaf, Hefin Wyn fu ein harweinydd yn ardal Maenclochog. Dysgon ni lawer am yr ardal a'i hanes ar daith gylch hirach nag arfer. Wedi dechrau yn y pentref, a chael ymweliad arbennig â'r Prifardd Eirwyn George, gyda chroeso ac englyn, aethom ymlaen i lwybr hyfryd ar lannau nant a thrwy goedwig i gyrraedd heol dawel.\nAr y daith, yn ogystal â dysgu am darddiad enw Maenclochog, gwelon ni'r cerrig Ogam yn yr eglwys, meini hirion wrth y llwybr, a'r gofeb i un o arweinwyr yr ymgyrch i achub y Preselau rhag dod yn faes ymarfer i'r Fyddin. Roedd golygfeydd rhagorol dros ran helaeth o Sir Benfro, ac wedi'r cerdded, aeth rhai i gymdeithasu yn y Dafarn Sinc yn Rhos-y-bwlch.\nCerddwyr Cylch Teifi - Ardal Cilgerran (25-11-2014)\nEmyr Phillips fu ein harweinydd ym mis Tachwedd pan aethom ar daith ddiddorol iawn i weld olion y diwydiant llechi yng ngheunant Cilgerran. Roedd Teifi'n llawn wedi glaw trwm y noson gynt, ond llwyddon ni i gael rhyw ddwy awr o dywydd sych i gerdded wrth ochr yr afon ac uwch ei phen. Roedd Emyr wedi paratoi'n drylwyr ar ein cyfer, ac yn ein cyfareddu gyda hanes yr ardal wrth i ni weld yr hen chwareli a dysgu eu henwau. Rydym yn gobeithio bydd Emyr yn gallu arwaith taith arall i ni flwyddyn nesaf er mwyn i ni weld gweddill y ceunant a dysgu mwy.\nWelsh Words - cyhoeddiad newydd i ddysgwyr (20-11-2014)\nDysgwch Gymraeg yn gynt gyda Welsh Words\nMae awduron llyfr geirfa newydd i ddysgwyr yn honni y gallan nhw helpu pobol i ddysgu Cymraeg yn gynt.\nMae'r gyfrol Welsh Words yn cynnwys rhestr o eiriau craidd a tips ar sut mae dysgu a chofio'r iaith newydd.\nMae'r llyfr yn seiliedig ar brosiect ymchwil gan Steve Morris a'r Athro Paul Meara o Brifysgol Abertawe, arbenigwyr ym maes dysgu Cymraeg i oedolion ac ar y ffyrdd mwyaf effeithiol o gynyddu geirfa. Wrth ymchwilio, fe fanteisiwyd ar gyfraniadau gan dros chwedeg o diwtoriaid profiadol ym maes Cymraeg i oedolion dros Gymru.\n'Dyw Welsh Words ddim yn rhestr hir o bob gair Cymraeg,' meddai Steve Morris, Uwch-ddarlithydd yn y Gymraeg ac arweinydd datblygiad strategaeth ymchwil genedlaethol ar gyfer Cymraeg i Oedolion. 'Geirfa graidd sydd yn y llyfr – geiriau y bydd angen i chi eu gwybod erbyn diwedd y cwrs lefel Mynediad, gyda brawddegau syml yn dangos i chi sut mae pob gair yn cael ei ddefnyddio mewn cyd-destun go iawn. Mae'n ffitio'n daclus mewn bag neu boced a cheir ynddo gyngor gramadegol a tips i helpu dysgwyr i ddysgu – a chofio – geiriau newydd.'\nMae'r arbenigwyr wedi creu dau fersiwn o'r llyfr – un ar gyfer dysgwyr yn y de a'r llall ar gyfer dysgwyr yn y gogledd ac maen nhw'n cynnwys amrywiadau tafodieithol yn ogystal â geiriau safonol.\nY Lolfa yw'r cyhoeddwyr a phris y llyfrau yw £4.95.\n(Wedi eu hatodi - llun o'r awdur Steve Morris a'r clawr)\nPrifysgol Aberystwyth yn Dathlu Diwrnod Shwmae! (04-11-2014)\nAr ddydd Mercher 15 Hydref 2014 roedd Cymru gyfan yn dathlu Diwrnod Shwmae - diwrnod cenedlaethol i ddathlu'r Gymraeg ac i annog pobl i'w defnyddio.\nGwnaed ymdrech arbennig i ddathlu gan staff a myfyrwyr Prifysgol Aberystwyth - dyma lun o'r dathlu yn swyddfa'r Is-Ganghellor!\nGwobr Cymraeg i'r Teulu i Juanita (27-10-2014)\nDyma hi (ar y dde) gyda ei mam Felicity, Cerys ei merch, a'i gŵr Bryn. Gwobr yw hon ar gyfer dysgwyr Cymraeg o Ganolbarth Cymru sydd wedi cynyddu'r defnydd o'r Gymraeg o fewn y teulu.\nCymraeg i Oedolion ar Daith (16-09-2014)\nYn ystod mis Medi 2014, cynhaliwyd sesiynau cofrestru mewn nifer o leoliadau ledled y canolbarth. Ein bwriad oedd i ddenu a chofrestru dysgwyr newydd.\nDyma ni yn Morrisons Aberystwyth ar 9 Medi 2014\nTaith ar Gamlas Aberhonddu (03-09-2014)\nYn ystod 2013/14 gwelwyd cynnydd sylweddol yn y nifer sy'n dysgu Cymraeg yn Ne Powys.\nCafwyd presenoldeb da yn nosbarthiadau wythnosol a chyrsiau byr. Hefyd rydym yn trefnu digwyddiadau anffurfiol - fel ein trip blynyddol ar gamlas Aberhonddu.\nEleni, cawsom y pleser o glywed David Hedley Williams yn adrodd hanes y gamlas yn y Gymraeg.\nMae gweithgareddau y tu allan i'r dosbarth drwy gyfrwng y Gymraeg yn gallu helpu i meistroli'r iaith. Mae llawer o fyfyrwyr ym Mhowys wedi cymryd rhan yn yr her chwe llyfr Cenedlaethol Prydain am yr ail flwyddyn yn olynol; darllen chwe llyfr / cylchgronau yn y Gymraeg.\nLlwyddiant i Gôr Dysgwyr newydd Ceredigion (13-08-2014)\nLlongyfarchiadau mawr i ddysgwyr Ceredigion am ddod yn drydydd yng nghystadleuaeth Côr y Dysgwyr yn yr Eisteddfod Genedlaethol ddydd Iau diwethaf o dan arweiniad Elin Mair a Heledd oedd yn cyfeilio (Meryl a Keith oedd yn edrch ar ôl y bagiau a chlapio yn y pafiliwn)!\nDiolch i'r tiwtoriaid a ddaeth i gefnogi'r côr yn y rhagbrofion hefyd a staff y Ganolfan Ranbarthol.\nElizabeth Jones yn ennill cadair y dysgwyr (11-08-2014)\nLlongyfarchiadau i Elizabeth Jones o ein dosbarth Uwch 2 Aberteifi ar ennill cadair dysgwyr yr Eisteddfod Genedlaethol. Dyma hi gyda'r Archdderwydd.\nTaith Hanesyddol i Ogledd Sir Benfro (07-08-2014)\nRhan o Wythnos Addysg Oedolion\nAr 14 Mehefin 2014 aeth criw o ddysgwyr Ceredigion ar daith hanesyddol i Ogledd Sir Benfro i ddysgu am hanes a diwylliant Cymru.\nAethom i Ganolfan Bywyd Gwyllt Cilgerran, Castell Henllys ac i Dŷ Ddewi\nEisteddfod y Dysgwyr - y Drenewydd 20 Mehefin 2014 (07-08-2014)\nCafwyd Eisteddfod lwyddiannus dros ben yn y Drenewydd eleni gyda cystadlu brwd ac egniol iawn ar y llwyfan. Roedd cystadlaethau'n cynnwys Llefaru Unigol; Canu Unigol; Darn offerynnol; Dweud stori bersonol; Grŵp Canu; Parti Llefaru; Dweud eich barn ar bwnc cyfoes; Sgets neu gyflwyniad ar ffurf sgwrs mewn ciw.\nRoedd sawl cystadleuaeth gwaith cartref. Enillydd y gadair am ei cherdd 'Arwr' eleni oedd Catrin Hughes. Dyma hi yn cael ei chadeirio.\nCôr Dysgwyr Dolgellau yn ennill Gwobr Gyntaf (07-08-2014)\nYn yr Eisteddfod Dysgwyr Canolbarth Cymru a gynhaliwyd yn ddiweddar yn y Drenewydd cafwyd canmoliaeth fawr i gôr dysgwyr o Ddolgellau gan y beirniad Marian Wilson am y gân Bytholwrydd gan Robat Arwyn.\n'Mae'r côr wedi mynd o nerth i nerth gyda phawb yn gweithio'n galed iawn yn ystod yr ychydig fisoedd diwethaf, dywedodd Lowri Thomas Jones arweinydd y côr.\nMae gennym hefyd rai dysgwyr Cymraeg frwdfrydig iawn ym Meirionnydd sydd hefyd wedi sefydlu grŵp cerddwyr i ymarfer eu Cymraeg tra'n cerdded.\nTeithiau cerdded Nesaf: 15 Awst - 06:00 cwrdd ym Mhen y Pass i ddringo'r Wyddfa, 13 Medi a 15 Tachwedd - Taith gerdded hawdd ar lefel isel, 5 Hydref a 20 Rhagfyr - taith gerdded Mynydd.\nDysgwyr Ceredigion yn ennill Cystadleuaeth Llyfr Cenedlaethol (07-08-2014)\nMae nifer o'n Dysgwyr Cymraeg yn llwyddo i ddod yn siaradwyr Cymraeg rhugl drwy weithio'n galed yn y dosbarth a thrwy gymryd rhan mewn ystod eang o weithgareddau yn y Gymraeg er mwyn gwella eu Cymraeg llafar.\nEleni, trefnwyd Cystadleuaeth Llyfrau Cenedlaethol Cymru gan Canolfan Cymraeg i Oedolion Canolbarth Cymru gyda chefnogaeth Cyngor Llyfrau Cymru am. Enilloedd Bro Teifi gyda Aberystwyth a Morgannwg yn gydradd-ail.\n'Mae lefel y trafodaethau yn Gymraeg rydym wedi clywed heddiw i gyd yn deilwng o sylw gan Radio Cymru ac S4C' meddai Arwel Rocet Jones, beirniad y gystadleuaeth, ac Elwyn Jones, Prif Weithredwr, Cyngor Llyfrau Cymru.\nLlwyddiant Ysgubol i Ras yr Iaith 2014 (03-07-2014)\nDyma'r Ras gyntaf erioed dros yr iaith Gymraeg. Pasiwyd baton yr iaith ymlaen. Yn ystod y dydd, rhedodd hyd at 1,000 o bobl o Senedd-dy Glyndwr ym Machynlleth trwy canol trefi Aberystwyth, Tregaron, Llambed, Aberaeron, Cei Newydd, Llandysul, Castell Newydd Emlyn ac Aberteifi. Nid ras gystadleuol oedd hon. Yr enillydd oedd yr iaith Gymraeg, ein cymunedau a'n hiechyd wrth i ni dynnu pobl o bob cefndir at ei gilydd.\nRoedd ambell i aelod staff a dysgwyr Cymraeg i Oedolion wedi rhedeg - da iawn chi!\nSwyddi Tiwtoriaid Cymraeg i Oedolion - Haf 2014 (18-06-2014)\nPhilippa yn cael ei urddo i'r Orsedd 2014 (20-05-2014)\nUn o diwtoriaid Cymraeg i Oedolion y Canolbarth yw Philippa Gibson, a ddysgodd y Gymraeg ar ôl symud i orllewin Cymru,Pontgarreg Llandysul. Ymunodd â dosbarth Cerdd Dafod a meistrolodd y gynghanedd, cyn ennill cystadleuaeth yr englyn yn ein Prifwyl, ennill Cadeiriau Eisteddfodol ac ymuno â thîm Tan-y-Groes, Talwrn y Beirdd. Mae'n cynnal dosbarthiadau Cymraeg i oedolion yn ardal Aberteifi ac yn un o olygyddion Papur Bro Y Gambo. (Gwisg Werdd)\nDysgwyr o Fachynlleth yn ymweld â'r Llyfrgell Genedlaethol (13-05-2014)\nFe gawson ni daith wych i'r Llyfrgell Genedlaethol - dysgwyr o dri dosbarth ym Machynlleth. Yn y llun mae Rhodri Morgan o'r Llyfrgell yn siarad am Feibl William Morgan\nTaith i Bortmeirion - Rhagfyr 2013 (13-05-2014)\nAeth 9 o ddysgwyr o ardal Meirionnydd i ymweld â ffair Nadolig Portmeirion. Aeth ein tiwtor Ruth Roberts Owen gyda nhw ar y bws mini o Ddolgellau.\nHolly Cross yn cystadlu i fod yn Dysgwr y Flwyddyn 2014 (06-05-2014)\nCawson ni ddiwrnod arbennig yn rownd gynderfynol Dysgwr y Flwyddyn ddydd Sadwrn yn yr Ardd Fotaneg yn Llanarthne. Roedd safon y gystadleuaeth yn uchel dros ben unwaith eto, ac roedd y cystadleuwyr i gyd yn haeddu mynd drwodd i'r rownd derfynol.\nY pedwar sy'n mynd ymlaen yw Nigel Annett, Holly Cross, Joella Price a Susan Carey. Mae Holly yn fyfyrwraig yn nosbarth Philippa Gibson yn Aberteifi.\nPob lwc i Holly!\nCystadleuaeth i ddysgwyr\nEitem gerddorol – gall fod yn grŵp canu, grŵp offerynnol, cân actol ayyb\nRoedd dosbarth Felicity Roberts, Uwch 1 Nos Fercher, wedi cipio'r wobr gyntaf.\nLlongyfarchiadau i bawb oedd wedi cymryd rhan gan gynnwys Felicity am eu harwain i fuddugoliaeth .\nCyfarwyddwr y Ganolfan yn darganfod ei wreiddiau (08-04-2014)\nYn y Gwaed?\nYdi ffydd yn rhywbeth mae rhywun yn ei etifeddu neu ai magwraeth aelwyd a chymdeithas sy'n gyfrifol amdano? Dyna gwestiwn a fydd yn cael ei holi mewn rhaglen arbennig a fydd yn dilyn taith Siôn Meredith o Benrhyn-coch - Cyfarwyddwr Canolfan Cymraeg i Oedolion y Canolbarth ac offeiriad llëyg yn Eglwys y Santes Fair yn Aberystwyth.\nFlwyddyn a hanner yn ôl daeth Siôn i wybod pwy oedd ei deulu genedigol ar ochr ei fam ac yr oedd yn gryn sioc iddo ganfod ei fod e'n debyg iawn i'r teulu hwnnw ac yn arddel gwerthoedd a ffydd gyffelyb.\nDdiwedd 1965 oedd hi pan gafodd Siôn ei fabwysiadu gan y teulu Meredith ym Mangor ac yntau ryw chwe wythnos oed. Nigel Treanor oedd ei enw genedigol ac roedd ei fam Margaret wedi dod draw i Ddwygyfylchi yn y Gogledd gyda ffrind iddi i weithio mewn cartref Barnardos. Yn ddiarwybod i bawb o'r teulu roedd Margaret yn feichiog – fe fagodd hi'r babi am bythefnos cyn ei drosglwyddo i asiantaeth fabwysiadu Esgobaeth Bangor. Roedd tad Margaret yn offeiriad Anglicanaidd a bu'n gweinidogaethu yn Hanworth yng ngorllewin Llundain, a chyn ei farw cynnar, yn Hove ger Brighton. Bu ef farw tua'r un cyfnod â geni Siôn – a rhyw bum mlynedd wedi hynny bu Margaret ei hun farw o diwmor ar yr ymennydd a hithau ond yn 27. Roedd hi wedi priodi ac wedi ymfudo i Awstralia a Hong Kong ond dychwelodd wedyn i Surrey yn Ne Lloegr i fagu ei hail blentyn – Tim. Mae e hefyd wedi marw erbyn hyn.\nYn ffodus i Siôn roedd ei dad John Meredith sydd a'i wreiddiau yn Aberystwyth wedi gwneud ymchwil maith ar ddechrau'r 70au i gefndir Siôn. Mi gafodd y teulu genedigol gryn sioc gan na wyddent hwy ddim am fodolaeth Siôn, a'r ffrind a deithiodd gyda Margaret i Ddwygyfylchi a gadarnhaodd y stori. Doedd Siôn, hyd yn ddiweddar, ddim wedi holi llawer am ei hanes cynnar ond wrth iddo yntau fagu teulu teimlai yr hoffai ganfod ei wreiddiau.\nYn ffodus mae ei ewythr genedigol wedi cofnodi llawer o'r hanes ac yn syth roedd modd i Siôn wybod ei fod yn perthyn i deulu o offeiradon a chenhadon Gwyddelig. Yn ei ddyddiau cynnar roedd taid Siôn yn gweithio i fudiad cenhadol SAMS yn Yr Ariannin gan sefydlu eglwys yn ardal Chaco a bu ei dad yntau yn genhadwr CMS yn India. Cyd-ddigwyddiad arall yn y stori yw bod Hanworth – ardal plentyndod Margaret (mam Siôn) yn agos iawn i bencadlys Tear Fund yn Teddington – man y bu Siôn yn ymweld ag e yn rheolaidd iawn yn ystod ei waith gyda'r elusen.\nMewn rhifyn arbennig o Bwrw Golwg a ddarlledir ar BBC Radio Cymru am 8 o'r gloch fore'r 4ydd o Fai fe fydd Siôn yn mynd ar daith i ganfod ei wreiddiau. Fe fydd y rhaglen yn mynd ag ef i weld bedd ei fam yn Hove am y tro cyntaf. Fe fydd e hefyd yn mynd yng nghwmni ei ewythr i weld cartref plentyndod ei fam yn rheithordy Hanworth ac yn mynd o gwmpas yr ystafelloedd i gael blas ar y dyddiau cynnar. Dilynir Siôn, ymhellach, wrth iddo fynd i wasanaeth yn Eglwys Hanworth lle y mae'n cael cyfle i siarad â ffrind ysgol i'w fam a phobl a oedd yn cofio ei daid. Cafodd y cyfan ei recordio ar Sul y Mamau. Yn ail rhan y rhaglen fe fydd trafodaeth ar etifeddiaeth a magwraeth a pha un sy'n ein gwneud yr hyn yr ydyn ni.\n'Fe fwynheais y daith i ganfod fy ngwreiddiau yn fawr, meddai Siôn, ac y mae'n sicr wedi dod a fi'n nes at fy mam enedigol ac yn peri i mi ofyn llawer o gwestiynau'. Ond meddai Siôn, 'dyw'r profiad ddim yn fy mhellhau wrth y teulu sydd wedi fy mabwysiadu – wedi cyfoethogi fy mywyd y mae'r profiad.'\nCynhyrchir y rhaglen gan gwmni Mynydd Bach o Aberystwyth ar gyfer BBC Radio Cymru.\nBwrw Golwg – 8.00 – bore Sul – 4ydd o Fai\nAm fwy o fanylion cysyllter â'r cynhyrchydd Sarah Down-Roberts – 07773 470649\nHyfforddiant i Diwtoriaid Cymraeg i Oedolion (02-04-2014)\nAr ddydd Sadwrn 29 Mawrth 2014 cawsom sesiwn fuddiol iawn o hyfforddiant gyda Lois Martin Short yn cynnal gweithdy cerdiau flach, ac yna Sion Rowley yn 'Amrywio'r drilio'.\nCerddwyr Cylch Teifi - Taith Trefdraeth (18-03-2014)\nAr bore braf iawn, cwrddon ni ar y Parrog a chael ein harwain ar y llwybr dymunol iawn draw at y bont haearn, ac wedyn i weld Coetan Arthur. I sawl un, dyma'i ymweliad cyntaf, a phawb yn cael eu swyno gan y gromlech dwt a'i lleoliad annisgwyl. Yn ôl wedyn ac i lawr i'r Cwm ac adeilad yr hen fad achub, cyn troi am adref neu i gael lluniaeth yn yr ardal. Roeddem i gyd wedi mwynhau bore hamddenol a chymdeithasol yn yr haul.\nCystadleuaeth dylunio poster - yr enillwyr (28-01-2014)\nBeth am gael poster newydd i hyrwyddo Cymraeg i Oedolion? Syniad da, ond sut?\nBeth am ofyn i blant blwyddyn 3-6 ddylunio poster i ni?\nA dyna beth wnaeth Canolfan Cymraeg i Oedolion Canolbarth Cymru. Cafywd cynllun gwych gan Luke Wakelin, Ysgol Rhydypennau, Bow Street, Ceredigion. Daeth Llywelyn Bowen Jones yn ail, ac Owain Ifans yn 3ydd. Llongyfarchiadau i'r tri ohonynt.\nEnillodd Luke docyn llyfr £25 i brynu llyfrau o'i ddewis ei hun, yn ogystal â £50 i Ysgol Rhydypennau. Roedd Llywelyn ac Owain wedi derbyn tocyn llyfr £5 yr un fel gwobr.\nDefnyddir syniad Luke i greu poster i hyrwyddo Cymraeg i Oedolion yng Nghanolbarth Cymru ym 2014.\nCerddwyr Cylch Teifi - Preseli i Rosebush (14-01-2014)\nAr ôl yr wythnosau o wynt, glaw a llifogydd, cawsom dywydd arbennig o braf ar gyfer ein taith o Fwlch y Gwynt ar y Preseli i Rosebush. Cawsom wybodaeth ddiddorol (a doniol weithiau) am yr ardal gan Dafydd Davies, ein harweinydd, a digon o amser i fwynhau'r golygfeydd a oedd mor arbennig yn yr haul. Ar ôl cerdded dros ychydig o dir gwlyb, buom ar lwybrau sych a hawdd i lawr i'r pentref, lle roedd ceir i'n cludo'n ôl i'r man cychwyn. Manteisiodd sawl un ar y cyfle i ymlacio wrth fwynhau lluniaeth ac awyrgylch y Tafarn Sinc wedi'r daith.\n8fed mis Chwefror awn i ardal Cwmtydu ar gyfer taith gyda Julie Thomas yn arwain.\nGrŵp y Flwyddyn 2013 yn ennill £100 (18-12-2013)\nMae Denise, Helena, Cynthia, Ronnie, Alun a Julie o Drefaldwyn wedi sefydlu grŵp darllen 'Eiddew', ac o ganlyniad wedi ennill £100 a'r wobr 'Grŵp y Flwyddyn 2013'.\nLlongyfarchiadau mawr iddyn nhw!\nNic Dafis - Tiwtor y flwyddyn yn y Canolbarth 2013 (18-12-2013)\nDyfarnwyd gwobr 'Tiwtor y Flwyddyn' yn yr un ardal eang i Nic Dafis o Bontgarreg a gafodd ei enwebu gan ei fyfyrwyr yn Aberteifi am ei ymroddiad, ei ysbrydoliaeth, ei gefnogaeth y tu allan i'r dosbarth ac ar-lein, ac am ei hiwmor a'i gyfeillgarwch.\nGwobrau Ysbrydoli! 2014 Niace (10-12-2013)\nMae Gwobrau Ysbrydoli! yn cydnabod ymdrech ac ymrwymiad eithriadol dysgwyr a thiwtoriaid i gyflawni eu nodau a gwireddu eu breuddwydion. Mae'r Gwobrau a gyflwynir yn dangos y gwahanol ffyrdd y mae oedolion yn dysgu - o ddysgu fel teulu i wirfoddoli yn y gymuned; o'r dymuniad am swydd well i ymateb i argyfwng bywyd.\nAnelwn ddathlu llwyddiannau dysgwyr ac ysbrydoliaeth y tiwtoriaid unigol a'r timau a'u helpodd i newid eu bywydau, bywydau eu teulu a'r cymunedau y maent yn byw ynddynt.\nCynhelir seremoni Gwobrau Ysbrydoli! ychydig cyn Wythnos Addysg Oedolion 2014, y dathliad mwyaf o addysg oedolion yn Ewrop, gyda dros 850 digwyddiad ledled Cymru. Mae'n bartneriaeth yn cynnwys NIACE Dysgu Cymru, Llywodraeth Cymru ac ystod gyfan o sefydliadau.\nI enwebu, dilynwch y ddolen yma!\nEnwebwch am Wobrau Ysbrydoli! 2014 yma!\nEdrychwch ar ein henillwyr blaenorol ar sianel NDC YouTube -\nOs ydych angen mwy o help, neu os hoffech gopi caled o'r ffurflen enwebu, cysylltwch â'r Tîm Ymgyrchoedd yn Campaigns@niacedc.org.uk\nSeremoni Wobrwyo yr Ysgol Addysg a Dysgu Gydol Oes 2013 (20-11-2013)\nLlongyfarchiadau mawr i bawb a dderbyniodd dystysgrif neu wobr yn y seremoni eleni a gynhaliwyd ym Medrus ar 14 Tachwedd 2013.\nHolly Cross a Vanya Constant oedd enillwyr Myfyrwyr y Flwyddyn a Nic Dafis oedd Tiwtor y Flwyddyn 2013.\nDerbyniodd Gwyneth Roberts a Jackie Willmington wobrau am basio arholiad lefel Hyfedredd. Roedd Julie Pierce yn cynrychioli Grŵp Eiddew a enillodd Grŵp y Flwyddyn.\nLlongyfarchiadau mawr iawn i bawb.\nCerddwyr Cylch Teifi - Canolfan Bywyd Gwyllt Cilgerran (12-11-2013)\nAr gyfer ein hail daith y tymor hwn, aethon ni i Ganolfan Bywyd Gwyllt Cilgerran, gyda Howard Willaims yn ein harwain ar daith gylch gan ddechrau ochr bryn sy'n cynnig golygfa hyfryd ar draws y Gors tuag at Aberteifi ac wedyn ar lan Afon Teifi, ar lwybr byrddau o gwmpas Gors Pentŵd, ac ar gwrs hen reilffordd y 'Cardi Bach'.\nCawsom lawer o wybodaeth ddiddorol ar y ffordd, roedd y tywydd yn eithaf caredig i ni, fel arfer, ac ar ôl y daith aeth rhai ohonom i fwynhau lluniaeth a chymdeithasu yng Nghaffi Canolfan y Warchodfa.\nGwobrau Cymraeg i Oedolion 2013 (31-10-2013)\nTiwtor y Flwyddyn 2013: Nic Dafis\n• Mae Nic yn diwtor yn aberteifi.\n• Cafodd e ei enwebu gan sawl un o'i ddysgwyr yn aberteifi am ei ymroddiad, ysbrydoliaeth, cefnogaeth y tu allan i'r dosbarth drwy ddysgu ar-lein, a'i gyfeillgarwch.\nMyfyrwyr y Flwyddyn 2013: Holly Cross a Vanya Contstant\nEleni am y tro cyntaf mae dwy fyfyrwraig yn rhannu'r wobr.\nCerddwyr Cylch Teifi yn ymweld â Meini'r Orsedd (21-10-2013)\nTaith gyntaf ein tymor newydd oedd ar 12 Hydref 2013 ar hyd llwybrau a heolydd tawel, gan ddilyn rhan o Lwybr Arfordir Cymru tua'r gogledd o Aberteifi. Cawsom dywydd da a daeth criw ardderchog o ryw hanner cant o gerddwyr, yn Gymry ac yn ddysgwyr, i grwydro'r ardal dan arweiniad Dyfed a Siân Elis-Gruffydd. Ar y ffordd, clywsom am borthladd Aberteifi a'r diwydiant adeiladu llongau, Eisteddfod Genedlaethol 1976 a Meini'r Orsedd, safle hen gastell Aberteifi, dyffryn presennol afon Teifi a'r hen ddyffryn, ac afon Mwldan a cherrig adeiladu Theatr Mwldan. Ar ôl y daith, aeth rhai ohonom draw i'r Grosvenor i ymlacio, sgwrsio a chael rhywbeth i'w yfed neu fwyta.\nDathlu Diwrnod Shwmae 15.10.13 (17-10-2013)\nHydref 15, 2013 oedd y tro cyntaf i ni ddathlu Diwrnod Shwmae Su'mae gan ddechrau pob sgwrs yn Gymraeg.\nMae'r Gymraeg yn perthyn i bawb a mi wnaethom ni ddefnyddio'r Gymraeg ymhob man! Yn y siop, y ganolfan hamdden, y gwaith, wrth geisio gwasanaeth Cymraeg yn ein cymuned, gyda ffrindiau.\nTrefnwyd nifer o ddigwyddiadau ym Mhrifysgol Aberystwyth gan gynnwys :\nDerbynwyd 10% o ostyngiad ar de/coffi i bawb a wnaeth archebu'n Gymraeg yn TaMedbach, IBERbach, Blas Padarn, Canolfan y Celfyddydau a Starbucks yn yr Undeb.\nMyffin siocled AM DDIM gyda phaned o de neu goffi ym Mhantycelyn ac yn Blas Gogerddan i bawb a wnaeth siarad Cymraeg wrth y till.\nCôr CYD Aberystwyth yn canu yn ardal y cwad yr Hen Goleg yn y bore.\n**FFLACH DORF** am 1pm yn y Ganolfan Celfyddydau.\nCafodd prosiect newydd 'ffrinDiaith.org' ei lansio yn yr Eisteddfod Genedlaethol Awst 2013 er mwyn helpu dysgwyr Cymraeg i ganfod ffrindiau sy'n siarad Cymraeg. Daeth y syniad gwreiddiol ar gyfer y prosiect gan Hywel Gwynfryn, ac mae bellach yn cael ei ddatblygu mewn partneriaeth rhwng y chwech Chanolfan Cymraeg i Oedolion ledled Cymru, a'r cwrs ar-lein SaySomethinginWelsh.com.\nGall siaradwyr Cymraeg a dysgwyr gofrestru drwy www.ffrinDiaith.org a chysylltu â'i gilydd i drefnu sesiynau anffurfiol rheolaidd – mewn caffi, neuadd gymunedol neu lawr yn y dafarn! 'Mae hwn yn gam mawr ymlaen ar gyfer dysgwyr Cymraeg,' medd Siôn Meredith, Cyfarwyddwr Canolfan Cymraeg i Oedolion Canolbarth Cymru. 'Un o'r heriau mwyaf y mae dysgwyr yn ei wynebu yw mynd â'r Gymraeg allan o'r dosbarth ac i'r gymuned. Bydd ffrinDiaith.org yn eu helpu i ddod i nabod siaradwyr Cymraeg cyn gynted ag y byddan nhw yn dechrau dysgu, felly bydd ganddyn nhw gysylltiad yn syth bin gyda'r gymuned Gymraeg ei hiaith, a fydd yn tyfu ac yn dyfnhau wrth iddyn nhw feithrin mwy o hyder yn yr iaith.'\n'Dyma'r ffordd ddelfrydol i siaradwyr Cymraeg wneud gwir wahaniaeth,' medd Hywel Gwynfryn o BBC Cymru. 'Dw i wedi bod yn helpu fy ffrind Rosie drwy gael sgwrs â hi yng Nghanolfan Gelfyddydau Chapter yng Nghaerdydd unwaith yr wythnos, ac mae'n gwneud gwahaniaeth mawr – does dim rhaid i chi fod yn athro, does dim rhaid drilio gramadeg. Mae sgwrs reolaidd yn ddigon i roi agoriad i ddysgwyr i fyd anhygoel yr iaith Gymraeg.'\n'Rwy'n meddwl y bydd ffrinDiaith.org yn chwarae rhan hanfodol i alluogi siaradwyr Cymraeg i groesawu dysgwyr i'w cymunedau,' medd said Aran Jones, Prif Weithredwr SaySomethinginWelsh.com, 'a bydd hefyd yn cryfhau a bywiogi cymunedau bychain o siaradwyr Cymraeg ar draws y byd. Mae siaradwyr Cymraeg yn teimlo'n gryf iawn dros eu hiaith, ac mae hwn yn offeryn newydd cyffrous i ganiatáu iddyn nhw i wneud gwahaniaeth ymarferol go iawn i ddyfodol yr iaith drwy roi cyn lleied ag awr y mis o'u hamser.'\nGall siaradwyr Cymraeg sydd yn fodlon helpu dysgwyr i ddod yn rhan o'u cymuned, neu ddysgwyr Cymraeg sydd eisiau'r cyfle i ddefnyddio eu Cymraeg yn anffurfiol gyda ffrind, gofrestru ar www.ffrinDiaith.org yn rhad ac am ddim. Bydd cyngor a chanllawiau hefyd ar gael er mwyn gwneud y gorau o'r cysylltiadau a wneir drwy ffrinDiaith.\nYsgol Haf Aberystwyth 8-12 Gorffennaf 2013 (15-07-2013)\nCynhaliwyd y cwrs yma yn adeiladau hardd yr Hen Goleg, Aberyswyth. Lleoliad bendigedig ger y lli, dros wythnos o heulwen braf.\nDaeth 30 o fyfyrwyr i ddysgu, o bob lefel gan gynnwys dechreuwyr pur - i ymarfer a gwella eu Cymraeg mewn awyrgylch anffurfiol, llawn hwyl.\nAberystwyth yn cynnal Cynhadledd Genedlaethol Cymraeg i Oedolion (10-07-2013)\nDydd Sadwrn Gorffennaf 6, cynhaliwyd Cynhadledd Genedlaethol Cymraeg i Oedolion i Diwtoriaid yng Nghanolfan Gynadledda Medrus ar gampws Penglais, Prifysgol Aberystwyth.\nDyma'r tro cyntaf i'r Gynhadledd gael ei chynnal yn Aberystwyth, ac roedd cyfle i diwtoriaid Cymraeg i Oedolion Cymru rannu'r datblygiadau diweddaraf, â chael eu hannerch gan siaradwyr blaengar yn y maes.\nPrif thema'r Gynhadledd Cymraeg i Oedolion oedd Asesu ar gyfer Dysgu, a phrif siaradwr y digwyddiad oedd Geoff Petty, sy'n arbenigwr yn y maes.\nYn ogystal roedd rhaglen ddiddorol a chynhwysfawr o sesiynau wedi eu trefnu ar gyfer tiwtoriaid a oedd yn cynnwys asesu ar gyfer dysgu, gwarchod y llais, defnydd creadigol o dechnoleg a sesiwn yn trafod dull o gyflwyno iaith drwy 'wneud a dweud' gydag Emyr Llywelyn, athro Cymraeg nodedig ac arbenigwr ar gyflwyno'r Gymraeg i bobl ifanc.\nCerddwyr Cylch Teifi yn Llandudoch (17-06-2013)\nI orffen ein tymor o deithiau, ar 8fed o Fehefin 2013, archebon ni'r haul ac awel ysgafn ac felly cawsom dywydd perffaith ar gyfer crwydro o gwmpas Llandudoch. Llinos Devonald oedd ein harweinydd ac aeth â ni lan i 'Benwhiliwr', heibio i'r Tŷ Crwn ac i lawr i Gwm Degwel ac wedyn ymlaen i Flaenwaun a fferm Cefen.\nClywsom hanesion diddorol ym mhob man, a phob un yn dysgu pethau newydd - gyda rhai o reolau'r capel yn ein synnu. Wedi'r daith, aeth rhai i'r Cartws ac eraill i dafarn y Teifi i ymlacio a chloncian.\nDiolch i bob un o'n harweinwyr eleni am baratoi teithiau mor ddifyr, ac edrychwn ymlaen nawr at dymor newydd o deithiau dwy awr a fydd yn dechrau ym mis Hydref. Bydd croeso i bawb. Am ragor o fanylion, ffoniwch 01239 654561 neu philippa.gibson@gmail.com\nSeremoni Wobrwyo: Cynllun Sabothol Iaith Gymraeg (13-06-2013)\nSiambr Cyngor Sir Powys\nDaeth 26 o athrawon a cynorthwywyr dosbarth Cyngor Sir Powys i ymuno â ni i ddathlu eu llwyddiant yn cwblhau y Cwrs Sabothol yma o dan nawdd Llywodraeth Cymru.\nRoedd yr Athro April McMahon, Is-Ganghellor a Phrifathro Prifysgol Aberystwyth yn cyflwyno'r tystysgrifau ac yn llongyfarch y myfyrwyr.\nHefyd rhoddwyd diolch i'r tiwtoriaid a fu'n dysgu dros y ddwy flynedd diwethaf sef Catrin Evans Thomas, Medi James, Zoe Pettinger a Menna Morris.\nDiolch hefyd i Gyngor Sir Ceredigion a Chyngor Sir Powys am eu partneriaeth, ac i Lywodraeth Cymru am eu cefnogaeth.\nPenwythnos Stori i'r Teulu yn Aberhonddu (10-06-2013)\nWythnos Addysg Oedolion 2013\nNos Lun 20 Mai 2013\nCamlas Aberhonddu 6.00 – 8.30pm\nChwedleuwyr: Guto Dafis (Cymro Cymraeg) a Marion Oughton (Dysgwraig lefel Sylfaen)\nLleoliad: ar gwch ar y gamlas yn Aberhonddu\nYn bresennol: 31 o oedolion ac un plentyn\nCafwyd noson wych ar y gamlas yn gwrando ar y chwedleuwyr yn adrodd eu straeon wrth iddynt symud i fyny ac i lawr y cwch.\nRoedd Guto wedi adrodd dwy stori Llyn y Fan Fach a Brenin March yn ogystal â chanu a dawnsio er bod y lle yn gyfyng. Gan nad oedd pawb yn siarad Cymraeg neu eu bod yn ddechreuwyr roedd Guto'n ailadrodd darnau yn Saesneg. Roedd llawer o ailadrodd yn y straeon sydd yn ei wneud yn haws i ddysgwyr ddeall.\nDyma'r tro cyntaf i Marion adrodd stori yn y Gymraeg, er ei bod yn 'chwedleuwraig' broffesiynol - yn Saesneg fel arfer! Mae hi'n dysgu Cymraeg ar hyn o bryd yn Ystradgynlais ar lefel Sylfaen.\nDywedwyd wrthi am y digwyddiad ar y gamlas – ac roedd ganddi ddiddordeb i ddod ac i adrodd stori fer yn y Gymraeg. Roedd hi wedi dangos i ddysgwyr eraill ei bod hi'n bosib cyflawni cymaint mewn amser byr!\nDaeth un teulu ifanc i wrando ar y streaon, a hwythau wedi mwynhau'n arw er nad oedd y tad yn siarad Cymraeg. Roedd y rhan fwyaf o'r bobl yna yn dysgu Cymraeg ac roedd digon o gyfle i ymarfer eu Cymraeg ar y daith.\nRoedd yn noson gwerth chweil a byddwn ni'n chwilio am ffyrdd o ddatblygu gweithgareddau dysgu Cymraeg i'r teulu cyfan yn yr ardal, gan gynnwys sesiynau darllen.\nNoson wobrwyo Dysgu Bro Ceredigion (24-05-2013)\nCynhaliwyd noson wobrwyo i ddathlu llwyddiant myfyrwyr Dysgu Bro mewn amryw o feysydd dysgu yng Nghlwb Golff, Aberteifi ar nos Wener 26 Ebrill 2013. Trefnwyd y noson gan Meryl Evans, Rheolwr Addysg Gymunedol: Cymraeg i Oedolion a Denise Owen, Rheolwr Addysg Gymunedol: Technoleg Gwybodaeth.\nLlywyddwyd y noson gan Mrs Mari Morgan, Pennaeth Addysg Barhaus, Cyngor Sir Ceredigion. Cyflwynwyd y tystysgrifau gan Mr Arwyn Thomas, Pennaeth Gwasanaethau Dysgu Cyngor Sir Ceredigion a Mr Siôn Meredith, Cyfarwyddwr Canolfan CiO Canolbarth Cymru, Prifysgol Aberystwyth.\nCychwynnodd y noson gyda bwffe a ddilynwyd gan berfformiad gan diwtor Dysgu Bro Mike Eades a nifer o'i fyfyrwyr oedd yn cynnwys perfformiad cyntaf darn o gerddoriaeth a gyfansoddwyd gan y dosbarth yn arbennig ar gyfer y noson.\nYn ogystal cafwyd arddangosfa flodeuyddiaeth gan diwtor Dysgu Bro Linda Seabrook a chyflwyniad ar yr Ap iFfôn i Ddysgwyr y Gymraeg gan un o'r dyfeiswyr yr Athro Chris Price, myfyriwr Cymraeg i Oedolion.\nRoedd y noson yn llwyddiant ysgubol ac mae staff a myfyrwyr yn gobeithio daw'n ddigwyddiad blynyddol.\nGwibdaeth i Sain Ffagan (20-05-2013)\nAr 18fed o Fai 2013 aeth tua 140 o Dysgwyr a Gwirfoddolwyr Ceredigion ar wibdaith i Amgueddfa Werin a Theftadaeth Sain Ffagan.\nCafwyd diwrnod i'r Brenin a llond lle o Gymraeg!\n18 - 26 Mai 2013\nCerddwyr Cylch Teifi ar Ynys Dinas (20-05-2013)\nCawsom daith arbennig ym mis Mai, gan gerdded o gwmpas Ynys Dinas. Dechreuon ni ym Mhwllgwaelod gyda Rex Harries a Reg Davies yn rhoi peth o wybodaeth am yr ardal inni. Gyda'r gwynt y tu ôl inni, buom yn dringo'r llwybr o gwmpas Ynys Dinas, a chlywed mwy ar y ffordd gan Reg, gan Geoff Wainwright a chan Dyfed Elis-Gruffydd am yr hanes, y bywyd gwyllt, a'r creigiau, a chael cyfle i weld yr adar ar Graig y Nodwydd. Yng Nghwm yr Eglwys, clywsom ragor o straeon difyr am y pentref gan Rex. Aeth rhai ohonom i dafarn 'Yr Hen Forwr' am luniaeth a sgwrs wedi'r daith.\nMehefin 8fed yw dyddiad taith olaf ein tymor a byddwn yn Llandudoch gydag Esther Davies a Llinos Devonald. Byddwn yn cwrdd ym Maes Parcio'r pentref am 10.30, cerdded lan i 'Benwhiliwr', heibio i'r Tŷ Crwn, i lawr i Gwm Degwel ac yna ymlaen i Flaenwaun a fferm Cefen - gan ddysgu llawer ar y ffordd, siŵr o fod! Bydd yn bosibl i'r rhai sydd eisiau gael lluniaeth yn Nhafarn y Teifi ar y diwedd.\nMyfyriwr y Flwyddyn 2012 (07-05-2013)\nLlongyfarchiadau i Jeff Smith ar gael gwobr myfyriwr y flwyddyn 2012.\nMyfyriwr Ffiseg amser llawn ym Mhrifysgol Aberystwyth yw Jeff erbyn hyn. Mae'n dod o Dde Lloegr yn wreiddiol, ac mae wedi ymdrochi ym mywyd Cymraeg Aberystwyth. Mae wedi cael gradd dosbarth cyntaf mewn Mathemateg gan astudio dau fodiwl drwy gyfrwng y Gymraeg. Mae ei gamp yn fwy fyth gan ei fod yn awtistig.\n'Mae ennill y wobr yn fraint mawr i mi, ac yn garreg filltir arbennig wrth i mi symud ymlaen ar y daith o ddod yn rhugl yn y Gymraeg,' meddai Jeff.\nCerddwyr Cylch Teifi - Ardal Trefdraeth (23-04-2013)\nBuom yn ardal Trefdraeth gan gynnwys ymweld â chymuned ecolegol Brithdir Mawr ar ein taith fis Ebrill, gyda Tony Haigh yn ein harwain. Er gwaethaf y glaw mân, cawsom daith hyfryd ar hyd llwybrau trwy goedwigoedd ar waelod Carn Ingli ac ym Mrithdir Mawr. Cawsom gyfle i weld y tu mewn i ambell dŷ crwn clud gydag Emma Orbach a nes ymlaen clywsom sut mae'r gymuned yn gweithio ac yn cydweithio ac yn cynhyrchu'i thrydan ei hun. Roedd y gerddi llysiau a storfa'r coed tân yn dyst i'w llwyddiant. Aeth rhai ohonom i'r Dderwen Frenhinol yn Nhrefdraeth i ymlacio wedi'r daith.\n11eg mis Mai, awn ar daith 2 awr o gwmpas Ynys Dinas.\nMis Mehefin 8fed yw dyddiad taith olaf ein tymor. Byddwn yn cwrdd ym Maes Parcio'r pentref am 10.30, cerdded lan i 'Benwhiliwr', heibio'r Tŷ Crwn, i lawr i Gwm Degwel ac yna ymlaen i Flaenwaun a fferm Cefen.\nBydd croeso cynnes i bawb ar bob taith. Am fwy o fanylion, ffoniwch 01239 654561 neu philippa.gibson@gmail.com\nBethan Gwanas yn ymweld â Dosbarth yn Nolgellau (12-03-2013)\nYn ddiweddar ymwelodd yr awdures Bethan Gwanas\nâ dosbarth Canolradd 1 Dolgellau.\nMae'r dosbarth yn darllen nofel 'Bywyd Blodwen Jones'gan Bethan Gwanas, felly cafodd yr awdur lleol wahoddiad i ddod i'r dosbarth, i gael sgwrs efo nhw a'u tiwtor, Beryl Davies. Roedd pawb yn gofyn cwestiynau i Bethan am ei llyfr a'i bywyd diddorol.\nCwrs Sabothol i Athrawon Cynradd (12-03-2013)\nMae pedair ohonon ni diwtoriaid o ganolfan y Canolbarth wedi bod yn dysgu ar y Cyrsiau Sabothol ers dwy flynedd bellach, Catrin, Medi, Menna a Zoe. Mae'r cyrsiau i athrawonyn para tri mis a'r cyrsiau i gynorthwywyr dosbarth yn para am bump wythnos.\nDaw'r athrawon atom bob dydd, pum niwrnod llawn yr wythnos. Mae'u hymroddiad i'r gwaith caled wedi bod yn llwyr ac yn fuddiol iddynt. Mae hefyd yn brofiad hwyliog a chymdeithasol i ni i gyd. Erbyn hyn mae'r criw o athrawon o Ogledd Powys a orffennodd gyda ni cyn y nadolig wedi bod nôl yn eu hysgolion am hanner tymor ac mae Menna, Zoe a finnau wedi cychwyn gyda chynorthwywyr dosbarth ardal y Drenewydd yng ngholeg Powys ers canol Chwefror.\nYn y llun fe welir yr athrawon mewn gweithdy yn y goedwig ger gregynog. Mae cael ambell i 'dro' allan o'r ystafell ddosbarth yn hwyl ac yn gyfle i siarad Cymraeg yn anffurfiol ac i ehangu geirfa am bynciau arbenigol. Cawsom hwyl hefyd gyda Penri Roberts mewn gweithdy drama a Jenny Fell mewn gweithdy argraffu.\nMedi James (Mawrth 2013)\nCerddwyr Cylch Teifi - Tegryn (05-02-2013)\nEr yr oerfel, cafodd grwp da daith ddwy awr ardderchog yn ardal Tegryn gyda Gareth Evans yn arwain a Mer yn cadw cwt y grwp yn ddiogel. O'r maes parcio wrth Gapel Llwyn-yr-hwrdd, gwelem bentrefi Llanfyrnach a chwarel y Glog cyn mynd ymlaen i ymweld â bedd a charreg goffa y Prifardd Tomi Evans ('Wncl Tomi'), cartref y Parchedig W Rhys Nicholas a sawl man arall o ddiddordeb hanesyddol. Ar ddiwedd y daith, aeth rhai ohonom i gael coffi a chawl yn Nhafarn "Butchers Tegryn".\nYm mis Chwefror, bydd rhai o'n grŵp yn ymuno â thaith Cymdeithas Edward Llwyd gyda Dyfed a Siân Elis-Gruffydd yn arwain yn Llechryd ar ddydd Sadwrn yr 2il, ar gyfer taith o 4 awr neu fwy (Manylion: 01239 682287).\nOnd bydd ein taith dwy awr arferol yn dod yr wythnos wedyn, 9fed o Chwefror, gyda Dyfed a Siân yn arwain Cerddwyr Cylch Teifi yng nghyffiniau Gwbert gan gwrdd am 10.30 yn y maes parcio ar fin y B4548 ger Gwbert (SN 163 494). Cawn daith o ryw 2.75 milltir gyda golygfeydd godidog dros foryd afon Teifi a Thraeth Gwyn, draw i Ben Cemaes tua'r gollewin a Llandudoch tua'r de. Clywn am hanes Gwbert (gan gynnwys hen blas ddiflanedig Tywyn) a Gwesty'r Graig, yr hen dwyni tywod a dyffryn cudd afon Teifi. Mae'n debyg bydd rhai ohonom yn mynd yn ol i Abertiefi am rywbeth i'w fwyta ar ôl y daith.\nYm mis Mawrth (9fed), byddwn yn ôl yn Llangrannog i gerdded yn ôl troed Carannog Sant gydag Ian ap Dewi yn ein tywys.\nCerddwyr Cylch Teifi - Bwlch-y-Groes (17-01-2013)\nAr ein taith fis Tachwedd 2012 aethom i ardal Bwlch-y-Groes a Star gyda Terwyn Tomos a Dyfed Elis-Gruffydd yn arwain - a chawsom ein tywydd bendigedig arferol, gan orffen funudau cyn i law y prynhawn ddechrau! Cawsom wybodaeth ddiddorol iawn am Ysgol Bwlch-y-groes a dau o'i chyn brifathrawon, sef W.R. Evans, sylfaenydd Bois y Frenni, a Gwylon Phillips, awdur Llofruddiaeth Shadrach Lewis. Aethom heibio i adfeilion bwthyn Pen-llain - hen gartref teulu Terwyn, a gyda chymorth y warden ymwelom ag Eglwys Clydau a gweld y meini hynafol yno, cyn llwybro ymlaen i bentre Star a'i hen felin ŷd a ffatri wlân. Aeth criw go dda draw i'r Nag's Head, Aber-cuch i ymlacio wedyn. Bore hyfryd mewn cwmni da.\nCroeso i bawb ymuno â ni ar bob taith. Am fwy o wybodaeth ffoniwch: 01239 654561 neu ebostio Philippa: philippa.gibson@gmail.com\nCymwynaswyr i Fyd Dysgu Cymraeg (17-01-2013)\nAlbie a Dee Abbott - pâr annwyl, byrlymus eu brwdfrydedd, a ddaeth o Hampshire i Sir Benfro a Chymreigio'u bywydau, ac wedyn heintio eraill â'u hawydd i ddod yn rhan o'r gymdeithas a'r diwylliant Cymraeg o'u cwmpas. Dathlwyd llwyddiant Albie a Dee mewn seremoni yn ystod Eisteddfod Gadeiriol Crymych, pan gyflwynwyd Tlws Coffa Robina iddynt am eu cyfraniad i faes dysgu Cymraeg i Oedolion.Y mae'n ddeg mlynedd eleni ers inni golli Robina Elis-Gruffydd, a oedd yn adnabyddus iawn yn yr ardal a thu hwnt am ei gwaith, ac am ei phersonoliaeth gynnes a siriol.\nDwedodd Geraint Jones a Dyfed Elis-Gruffydd, aelodau o Bwyllgor Tlws Coffa Robina, ei bod yn addas iawn i Albie a Dee gael y wobr gan fod cymaint yn gyffredin rhyngddynt â Robina a oedd hefyd yn dod o Loegr a chofleidio'r diwylliant Cymraeg a'i drosglwyddo i eraill, gan gynnwys i Albie a Dee! Wedi meistroli'r iaith trwy waith caled, aeth Albie a Dee ymlaen i gefnogi a ffurfio grwpiau Cyd er mwyn roi cyfle i ddysgwyr â Chymry Cymraeg gwrdd â'i gilydd, i fod yn diwtoriaid eu hunain am gyfnodau, ac i gefnogi'r achosion Cymraeg lleol. Mae Albie hefyd wedi dod yn adnabyddus trwy'i erthyglau misol yn y Cardi Bach sy'n adlewyrchu agosatrwydd a hiwmor y ddau. Maent wrthi'n lleol ar hyn o bryd yn rhan o'u Pwyllgor Apêl Eisteddfod yr Urdd, ac yn cefnogi'u pedwar o wyrion sy'n mynychu Ysgol y Preseli ac Ysgol Clydau. Ac maent wedi gwneud, ac y dal i wneud, y gwaith hyn i gyd er gwaethaf problemau iechyd Albie sy'n golygu mai dim ond rhyw 6 awr sy ganddo bob dydd pan nad oes rhaid iddo orwedd ar ei wely.\nBob blwyddyn, cyflwynir y Tlws, sef cerflun cain o hedydd gan Wynmor Owen, i wobrwyo prosiectau neu unigolion sy'n gweithredu yn Sir Gâr, Sir Benfro neu Geredigion ac yn cyflawni gwaith ym meysydd yr iaith Gymraeg, y diwylliant Cymraeg, dysgu Cymraeg i Oedolion, neu fyd natur a'r amgylchedd trwy gyfrwng y Cymraeg. Os gwyddoch am waith addas i'w wobrwyo y flwyddyn nesaf, rhowch wybod i Rhidian Evans, Menter Iaith Sir Benfro, Tŷ'r Ysgol, Ysgol y Preseli, Heol Hermon, Crymych, Sir Benfro, SA41 3QH, Ffôn: 01239 831129 E-bost: ymholiad@mentersirbenfro.com\nCerddwyr Cylch Teifi - Cilgerran (17-01-2013)\nCawsom dywydd braf, yn ôl ein harfer, ar gyfer taith gyntaf ein tymor newydd, rhwng diwrnodau o law ganol mis Hydref. Aeth dros 35 ohonom i ardal Cilgerran i gael taith gylch ar lwybrau cyhoeddus a thraciau, trwy'r Warchodfa, heibio i Ganolfan Gwyliau Fforest ac ar lwybr hyfryd uwchlaw ceunant Afon Teifi yn hen Goed Cilgerran sydd erbyn hyn y tu mewn i Warchodfa Natur Genedlaethol, Coedmor. Dysgon ni dipyn am hanes yr ardal a'i byd natur. Wedi'r daith, aeth rhai ohonom i gael lluniaeth yng Nghaffi Canolfan Bywyd Gwyllt yn yr adeilad trawiadol a chroesawgar. Bore bendigedig mewn cwmni da.\nDydd Sadwrn Tachwedd 10fed yw dyddiad ein taith 2 awr nesaf a fydd yn ardal Bwlch-y-groes a Star gyda Terwyn Tomos a Dyfed Elis-Gruffydd yn arwain. Byddwn yn cychwyn o fuarth hen ysgol Bwlch-y-groes (SN 245 363) am 10.30yb. Nid oes llawer o le i geir, felly rhannwch lifftiau os gallwch. Bydd y daith yn dilyn cyfuniad o lwybrau cyhoeddus (rhai'n fwdlyd iawn!) a lonydd tawel. Mae un rhan o'r heol yn serth. Byddwn yn rhoi sylw i: Ysgol Bwlch-y-groes a dau o'i chyn brifathrawon, sef W.R. Evans, sylfaenydd Bois y Frenni, a Gwylon Phillips, awdur Llofruddiaeth Shadrach Lewis; adfeilion bwthyn Pen-llain; Eglwys Clydau; pentre Star a'r hen felin ŷd a'r hen ffatri wlân; a'r golygfeydd draw i gyfeiriad y Frenni Fach.\nAc ar ôl y daith bydd yn bosibl i'r rhai sydd eisiau fynd i'r Nag's Head, Aber-cuch.\nDewch i Gofrestru - Medi 2012 (11-09-2012)\nDewch i gofrestru ar gwrs Cymraeg i Oedolion mewn nifer o lleoliadau ledled y Canolbarth.\nGŵyl y Dysgwyr Ceredigion 12 Mai 2012 (31-05-2012)\nDiolch i Jac Forster, Myfyriwr y Flwyddyn 2011, am agor Gwyl y Dysgwyr yn Llanerchaeron ddydd Sadwrn 12 Mai 2012. Wythnos Addysg Oedolion. Jac ar y chwith gyda Meryl Evans, Trefnydd yr Wyl.\nDydd Gŵyl Dewi - Cawl a Chân - adolygiad (14-03-2012)\nAdolygiad gan ein myfyriwr: Kat Dawes\nI weld yr adroddiad yn gyfan, ewch i blog Kat, manylion isod.\nCystadleuaeth i ddysgwyr - Eisteddfod Llandudoch (02-03-2012)\nEISTEDDFOD LLANDUDOCH - CYSTADLEUAETH I DDYSGWYR\nCystadleuaeth ar gyfer "Dysgwyr (sydd wedi bod yn dysgu hyd at 2\nTestun: Erthygl yn rhoi hanes ymweliad ag unrhyw fan yng Nghymru.\nDyddiad cau: Mai 9fed 2012\nCodwch raglen o siop Awen Teifi, neu ewch at wefan yr Eisteddfod i'w\napp Cwrs Mynediad (02-03-2012)\nMae Abertec, cangen o Trosglwyddo Technoleg ym Mhrifysgol Aberystwyth wedi creu app ar gyfer Apple iPhone, iPod ac iPad i ymddwyn fel teclyn dysgu ar gyfer y Cwrs Mynediad. Gall hefyd wrth gwrs, gweithio'n annibynnol. Maent eisioes wedi eu hargymell gan CBAC - ceir sticeri hyrwyddo ar eu llyfrau yn arwain darllenwyr at wefan iTunes.\nAberhonddu - Grŵp Paned a Chlonc (24-02-2012)\nDyma rai o'r aelodau'r bore coffi yn mwynhau clonc a phaned.\nMaent yn cwrdd yn Cariad Cupcakes, Aberhonddu pob yn ail bore Gwener 11am - 12pm.\nCysylltwch â Anika Lloyd ar 01639 841751 ail@aber.ac.uk\nCystadleuaeth i ddysgwyr Merched y Wawr 2012 (11-01-2012)\nLefel Uwch (tua lefel 4)\n- stori fer ar y thema 'adar' neu 'aderyn'\nLefel Ganolradd (tua lefel 3)\n- Llythyr diolch\nLefel Mynediad (tua lefel 1 a 2)\n- Cerdyn post\nMae'r cystadleuaeth yn agored i bawb sy'n dysgu Cymraeg fel ail iaith.\nDyddiad cau: 1 Mawrth 2012\nWendy Lewiis - Tiwtor y Flwyddyn 2011 (10-01-2012)\nWendy Lewis o Lanymddyfri a dderbyniodd wobr tiwtor Cymraeg i Oedolion y flwyddyn. Mae Wendy, a ddysgodd y Gymraeg fel oedolyn, yn dysgu Cymraeg i oedolion yn ardal Llambed.\nWendy Lewis (yn y canol), gyda Marye Wyvill a Rajesh David - myfyrwyr o'i dosbarth yn Llanbed. Mae Wendy yn un o diwtoriaid mwyaf profiadol y Ganolfan. Da iawn ti Wendy!\nJac Foster - Myfyriwr y Flwyddyn 2011 (03-01-2012)\nMyfyriwr y flwyddyn Jac Forster, yma gyda ei gwr Marc, a'i meibion. Mae'r teulu i gyd yn siarad Cymraeg.\nGaned Jac yn Llundain. Mae hi wedi ymdrechu'n galed iawn dros y pedair blynedd diwethaf i ddysgu'r iaith, ac i wneud Cymraeg yn iaith yr aelwyd.\nRhes gefn Jac, Marc, Philippa Gibson (tiwtor Jac). Yn y rhes blaen mae meibion Jac a Marc.\nY chwilio'n cychwyn am Ddysgwr y Flwyddyn 2012 (09-12-2011)\nGydag Eisteddfod Genedlaethol Bro Morgannwg yn prysur agosau, mae'r chwilio'n cychwyn am enillydd un o brif gystadlaethau'r Brifwyl, Dysgwr y Flwyddyn.\nMae'r gystadleuaeth yn gyfle i ddathlu cyfraniad dysgwyr i'r iaith, i'n cymunedau ac i Gymru gyfan, ac wedi ennill ei phlwyf fel un o brif weithgareddau'r Eisteddfod yn flynyddol. Meddai Hywel Wyn Edwards, Trefnydd yr Eisteddfod, “Dyma gychwyn eto ar y gwaith o ddarganfod y person sydd wedi disgleirio wrth ddysgu Cymraeg. Dros y blynyddoedd, rydym wedi gweld cystadlu brwd gan ddysgwyr ardderchog, ac rwy'n sicr y bydd y safon yn arbennig o uchel yn 2012. Mae hon yn gystadleuaeth bwysig iawn, nid yn unig er mwyn codi proffil a dathlu cyfraniad dysgwyr, ond hefyd fel ffordd o ddatblygu hunan hyder unigolion sy'n dysgu Cymraeg.\n“Dyma'r tro cyntaf i'r Eisteddfod ddod i ardal Bro Morgannwg ers 1968, ac mae map ieithyddol yr ardal – a Chymru gyfan – wedi newid cryn dipyn ers hynny. Mae nifer y rheini sy'n dysgu Cymraeg wedi cynyddu'n aruthrol dros y blynyddoedd, a'r gobaith yw y bydd ymweliad yr Eisteddfod yn sbardun i eraill fynd ati i ddysgu'r iaith.\n“Rydym hefyd wedi cynhyrchu llyfryn bychan o'r enw Beth Amdani, sy'n cynnwys gwybodaeth am bob cystadleuaeth i ddysgwyr yn yr Eisteddfod, ac fe fydd Gwennol Haf, ein swyddog dysgwyr, yn eu dosbarthu ar hyd a lled y wlad gyda chymorth a chefnogaeth y Canolfannau Cymraeg i Oedolion.”\nMae tlws Dysgwr y Flwyddyn yn rhoddedig gan Ganolfan Cymraeg i Oedolion Caerdydd a Bro Morgannwg, Prifysgol Caerdydd, a'r wobr o £300 yn rhoddedig gan Gronfa Gwynfor, Y Barri. Bydd y tri chystadleuydd arall yn y rownd derfynol yn derbyn £100 yr un gan Gronfa Gwynfor, a thlws yr un gan Ganolfan Cymraeg i Oedolion Caerdydd a Bro Morgannwg, Prifysgol Caerdydd.\nGellir lawrlwytho ffurflen gais ar gyfer cystadleuaeth Dysgwr y Flwyddyn o wefan yr Eisteddfod a'r dyddiad cau ar gyfer ceisiadau yw 31 Mawrth.\nCynhelir Eisteddfod Genedlaethol Bro Morgannwg ar dir hen faes awyr Llandw o 4-11 Awst y flwyddyn nesaf.\nDathlu llwyddiant dysgu am oes (29-11-2011)\nRoedd gwraig a ail-ddarganfu ei dawn gelfyddydol, a mam i ddau o blant sy'n newid iaith y cartref i'r Gymraeg ymhlith dysgwyr gydol oes a dderbyniodd wobrau mewn seremoni arbennig ym Mhrifysgol Aberystwyth ddydd Mawrth 15 Tachwedd 2011.\nCynhaliwyd y seremoni gan Ysgol Addysg a Dysgu Gydol Oes Prifysgol Aberystwyth, ac ynddi gwobrwywyd myfyriwr y flwyddyn dysgu gydol oes a dysgwr y flwyddyn Cymraeg i Oedolion.\nJac Forster o ogledd Sir Benfro, ac yn wreiddiol o Lundain a enillodd wobr dysgwr y flwyddyn Cymraeg i Oedolion. Bu hi'n dysgu Cymraeg mewn dosbarthiadau a gynhelir gan Ganolfan Cymraeg i Oedolion Canolbarth Cymru yn Aberteifi ers pedair blynedd. Mae hi'n wraig briod a chanddi ddau o fechgyn, ac mae'r Gymraeg bellach yn brif iaith y cartref.\nPaula Clarke o Ysbyty Ystwyth dderbyniodd wobr myfyriwr y flwyddyn dysgu gydol oes. Mae Paula, sy'n ddefnyddiwr cadair olwyn, wedi ail-gydio mewn celf am y tro cyntaf ers gadael yr ysgol, ac mae hi bellach yn gweithio tuag at Dystysgrif Addysg Uwch mewn Celf a Dylunio.\nRhoddwyd gwobrau hefyd i diwtoriaid a oedd wedi eu henwebu gan eu myfyrwyr am eu gwaith eithriadol. Dyfarnwyd gwobr tiwtor dysgu gydol oes y flwyddyn i'r artist Angharad Taris o Gei Newydd sy'n dysgu cyrsiau celf a dylunio. Wendy Lewis o Lanymddyfri a dderbyniodd wobr tiwtor Cymraeg i Oedolion y flwyddyn. Mae Wendy, a ddysgodd y Gymraeg fel oedolyn, yn dysgu Cymraeg i oedolion yn ardal Llambed.\nHefyd dathlwyd llwyddiant 25 o fyfyrwyr a oedd wedi cyrraedd cerrig milltir arbennig ar eu taith ddysgu, gan gynnwys dysgwyr Cymraeg i Oedolion a lwyddodd yn arholiadau 'defnyddio'r Gymraeg' CBAC, ar lefel Canolradd, Uwch a Hyfedredd, a myfyrwyr a enillodd dystysgrifau addysg bellach ac addysg uwch mewn achyddiaeth, ieithoedd modern, ecoleg maes, Cymraeg cyfoes, ysgrifennu creadigol, a chelf a dylunio.\nCyflwynwyd tystysgrifau a gwobrau i'r myfyrwyr gan Yr Athro Tim Woods, Deon y Celfyddydau, Yr Athro John Grattan, Deon y Gwyddorau, a Dr Malcolm Thomas, Cyfarwyddwr yr Ysgol Addysg a Dysgu Gydol Oes.\nAm broffiliau pob enillydd cliciwch fan hyn:\nCylchlythyr newydd Eisteddfod Genedlaethol Cymru (29-11-2011)\nCroeso i'r rhifyn cyntaf o gylchlythyr Eisteddfod Genedlaethol Cymru ar ei newydd wedd.\nY bwriad yw cyflwyno gwybodaeth am y ddwy Eisteddfod gyfredol a newyddion cyffredinol mewn un ddogfen fisol.\nFelly, gallwch gael gwybod y diweddaraf am Eisteddfod Bro Morgannwg a'r Brifwyl yn Sr Ddinbych a'r Cyffiniau gyda'i gilydd.\nYsgoloriaeth Dan Lynn James 2012 (08-11-2011)\nMae Ysgoloriaeth Dan Lynn James yn rhoi cymorth ariannol i ddysgwyr sydd am wella eu Cymraeg a'i defnyddio yn eu bywyd bob dydd.\nYsgoloriaeth Dan Lynn James £1,000\nDyddiad Cau: 1 Ebrill 2012\nLawrlwythwch manylion a ffurflen gais ar gyfer Ysgoloriaeth 2012 drwy glicio fan hyn.\nNIACE Dysgu Gymru - Gwobrau Ysbrydoli! 2012 (03-11-2011)\nEleni, am y tro cyntaf, daw'r gwobrau tiwtoriaid a mentoriaid yn rhan o brif Seremoni Wobrwyo Ysbrydoli! Addysg Oedolion. Fel canlyniad, efallai y dymunwch enwebu dysgwyr, tiwtoriaid, mentoriaid a hyfforddwyr eithriadol o addysg bellach, addysg uwch, y gweithle neu'r gymuned. Gall tiwtoriaid weithio mewn sgiliau hanfodol, cymwysterau galwedigaethol, ieithoedd, ar-lein drwy e-diwtora a/neu mewn swydd wirfoddol fel tiwtor, mentor neu hyfforddydd. Gall dysgwyr fod yn astudio unrhyw bwnc o Archaeoleg i Waith Coed neu o Adeiladu i Gelf.\nY dyddiad cau ar gyfer enwebiad yw 10 Chwefror 2012.\nFfoniwch Steve Martin, Rhydian Thomas neu Essex Havard ar 029 2037 0900 os gwelwch yn dda os hoffech eglurhad pellach.\nEdrychwn ymlaen at ymuno gyda chi i ddathlu llwyddiant dysgwyr, tiwtoriaid, mentoriaid a hyfforddwyr ysbrydoledig o bob rhan o Gymru.\nTîm Ymgyrchoedd a Hyrwyddo\nCymraeg o'r Crud yn Aberteifi (28-10-2011)\nOur "Welsh from the Cradle" session with Welsh Tutor, Llinos Hallgarth in the Guildhall, Cardigan. It has been a very popular session, pictured here are parents enjoying learning Welsh with their children.\nKay Holder, Dysgwr Cymraeg y Flwyddyn (11-10-2011)\nI ddarganfod mwy am Ddysgwr y Flwyddyn yn yr Eisteddfod Genedlaethol eleni, cliciwch ar y ddolen isod.\nLlwyddiant dosbarthiadau dysgu Cymraeg yn Aberteifi (11-10-2011)\nMae dosbarthiadau Cymraeg i Oedolion wedi ail-ddechrau yn ardal Aberteifi - ac mae'r nifer sydd wedi cofrestru eleni yn fwy nag erioed! Yn ôl ein tiwtor, Philippa Gibson "Rydym wrth ein boddau fod cymaint eisiau dysgu Cymraeg yn ardal Aberteifi eleni.\nMae gennym gynllun arbennig ble mae siaradwyr Cymraeg lleol yn mynychu'r dosbarthiadau (am tua hanner awr), er mwyn sgwrsio â dysgwyr - mae hyn yn helpu dysgwyr i ennill hyder."\nMae dewis helaeth o ddosbarthiadau ar gael, ar bob lefel. Cynhelir dosbarthiadau yn y Castell (Tŷ Castell), yn y Ganolfan Hamdden ac yn Hen Neuadd Ysgol y Santes Fair.\nLlun: Philippa Gibson\nLleoliadau dysgu newydd yn Aberystwyth - ar gampws Penglais (28-09-2011)\nLleolir ein cyrsiau yn Aberystwyth yn 10 Maes Lowri, yr Hen Goleg, Campws Penglais a Llanbadarn yn Aberystwyth.\nMae cyrsiau ar Gampws Penglais am y tro cyntaf eleni oherwydd bod y Ganolfan Cymraeg i Oedolion yn symud i Benbryn 5 ar ddiwedd Hydref 2011.\nCrëwyd ystafelloedd dysgu newydd ym mloc 5 Penbryn ar gyfer y flwyddyn dysgu newydd 2011/12. Dangosir y map ar y linc isod.\nParti Cyd-adrodd Dyfinodau (26-09-2011)\nDyma lun o'r parti cyd-adrodd ddaeth yn 3ydd yn Wrecsam, o ddosbarthiadau Tywyn a Machynlleth. (Llun gan Graham Clarke).\nLlwyddiant Miriam a Nikki! (20-09-2011)\nEnnillodd Nikki Piggot (ar y chwith) a Miriam Collard (canol) y wobr gyntaf eleni yn yr Eisteddfod Genedlaethol yn Wrecsam am greu llyfryn 4 tudalen am eu hardal.\nGwirioneddol hardd," meddai'r Beirniad, " ... Dyma'n union yr hyn yr o'n i'n chwilio amdano. Ardderchog."\nFelicity Ramage yn rhannu ei phrofiad Eisteddfodol (20-09-2011)\nMi ges i brofiad ardderchog yn Eisteddfod Genedlaethol Wrecsam eleni. Dydd Llun, mi es i ar fws dysgwr canolbarth Cymru fel ymwelydd. Ar ôl edrych o gwmpas, mi weles Seremoni'r Coroni yn y Pafiliwn. Mi wnes i fynd eto fel stiward. Nos Fawrth, ron i yn Y Pafiliwn ar gyfer cyngerdd Shân Cothi a Wynne (Go Compare!) Evans. Bore Mercher, mi weles amrywiaeth o gystadlaethau yn y Pafiliwn eto. Bore Iau, ron i yn y Pagoda ar gyfer y gystadleuaeth delyn, a bore Gwener mi es i i'r Theatr Dawns ar gyfer y gystadleuaeth stepio (clog dancing) a mi wnes i geisio dawns linell yn Gymraeg –de, chwith, de, troi .... Yn y prynhawn, mi arhoses i weld cyngerdd Dafydd Iwan ym Maes D a Seremoni Cadeirio'r Bardd yn y Pafiliwn.\nYn ystod yr wythnos, mi ges i lawer o gyfle i siarad Cymraeg, ond mi wnes i ddweud nifer o weithiau “Esgusodwch fi, dysgwr dw i – yn araf, os gwelwch chi'n dda!” Doedd 'na ddim problemau mawr pan on i'n stiwardio a ches i lawer o hwyl.\nDysgwraig o Lanelltyd yn ennill y Gadair i Ddysgwyr yn yr Eisteddfod (13-09-2011)\nRydym yn falch iawn o Judith Crompton ar ei llwyddiant ysgubol yn yr Eisteddfod Genedlaethol yn Wrecsam eleni' meddai Jaci Taylor, Swyddog Datblygu yn y Ganolfan Cymraeg i Oedolion, Canolbarth Cymru.\nSymudodd Judith a'i gwr Robert i Gymru pedair blynedd yn ôl. Dechreuodd Judith fynychu dosbarthiadau Cymraeg, ac mae hi wedi mynd o nerth i nerth diolch i'w thiwtoriaid a'i chyfeillion, gan fwynhau barddoni yn arbennig. Enillodd Judith Gadair y Dysgwyr gyda cherdd o'r enw 'Croeso'.\n'Dw i'n credu bod ysgrifennu yn y Gymraeg yn llawer haws nag yn y Saesneg, a dw i wrth fy modd yn barddoni' meddai Judith. 'Mae'r Gymraeg yn iaith hyfryd, byddaf yn bendant o farddoni eto' ychwanegodd.\nCyflwynwyd y Gadair i Judith gan yr Archdderwydd, Jim Parc Nest. Roedd yr Archdderwydd wedi canmol llwyddiant Judith gan ddweud ei bod hi'n esiampl ragorol i ddysgwyr eraill.\nRoedd llwyddiant pellach i ddysgwyr y Canolbarth yn yr Eisteddfod eleni – llongyfarchiadau mawr i bawb.\nParti adrodd: 3ydd Dyfinodau, Machynlleth. Adrodd Stori: 1af Gail Lewis, Llanidloes, 2il Miriam Collard, Llanymynech. Sgript Cyfweliad: 1af Miriam Collard, Llanymynech. Tudalennau o lyfr (gwaith grwp) 1af Miriam Collard a Nikki Piggot.\nYn y llun mae'r Archdderwydd, Jim Parc Nest gyda Judith Crompton wedi'r seremoni.\nLlwyddiant Miriam Collard yn yr Eisteddfod Genedlaethol! (06-09-2011)\nNewyddion o'r Eisteddfod Genedlaethol !!!!!\n"Wrth gystadlu yn Adran Dysgwyr, mi wnes i ennill 2 wobr cyntaf! Cyfansoddi - sgript cyfweliad, dosbarth sylfaen, hyd at 5 cwestiwn, tua 150 o eiriau, gyda Chymro neu Gymraes Enwog byw neu farw: Mi wnes i siarad efo Owain Glyndwr wrth gwrs - ac efo ffrind, mewn dosbarth agored, mi wnaethon ni llyfryn 4 tudalen yn cyflwyno ein hardal. "Gwirioneddol hardd," meddai'r Beirniad, " ... Dyma'n union yr hyn yr o'n i'n chwilio amdano. Ardderchog."\nAr y llwyfan ym Maes D, ges i un ail hefyd [Dweud Stori, dosbarth agored] yn siarad ar "Profiad y Gadair Ddu" - [Owain Glyndwr unwaith eto] ac un trydydd [fel aelod o barti llefaru]."\nMae Is-ganghellor newydd Prifysgol Aberystwyth, yr Athro April McMahon, wedi dysgu siarad Cymraeg mewn llai na chwe mis. Dyma hi (yn y canol) gyda ei thiwtoriaid Cymraeg Carwen Vaughan (chwith) a Llinos Dafis (dde).\nClwb Darllen Llanwrtyd (26-07-2011)\n' Mae'r Clwb Darllen yn ein helpu ni i ymarfer yr iaith'\nDw i'n edrych ymlaen at y Clwb Darllen bob mis er mwyn cael cyfle i sgwrsio yn Gymraeg, ac i ddarllen y storïau diddorol sydd yn y llyfr Tocyn Lwcus'\n'Dan ni'n ffodus i allu parhau i ddysgu Cymraeg yn y ffordd yma'\n'Fasen ni ddim yn darllen llyfrau Cymraeg oni bai am y Clwb Darllen. Mae'n hwyl i ddarllen gyda'n gilydd'\nYn y llun yma mae (chwith i dde) Rosemary Rowlands, Rosie Hazell, Sue Seed a John Rowlands\nGwobrau Blynyddol i Fyfyrwyr a Thiwtoriaid (20-07-2011)\nAeth y gwobrau am rhagoriaeth mewn Dysgu ac Addysgu ar gyfer 2009/10 i Lois Martin Short (tiwtor) ac Anne Greig (myfyrwraig). Enwebwyd Anne gan ei thiwtor, Nic Dafis. Mynychodd yr enillwyr a'r rhai a'u henwebodd seremoni wobrwyo flynyddol yr Ysgol Addysg a Dysgu Gydol Oes, yn yr Hen Goleg ar 20 Hydref 2010.\nYn y llun yma mae Anne Greig (canol) yn derbyn ei gwobr oddiwrth ei thiwtoriaid Alison Vaughan Jones a Nic Davis.\n20 Hydref 2010\nEnillydd cystadleuaeth welsh-my-way.com! (18-07-2011)\nLlongyfarchiadau mawr i Nicola Mason am ennill £50 yn ein cystadleuaeth welsh-my-way.com! Diolch i bawb am gwblhau'r holiadur.\nYsgol Haf Dolgellau (18-07-2011)\nYn ystod yr wythnos 4ydd – 8fed o Orffennaf cynhaliwyd Ysgol Haf yn Nolgellau, a chroesawyd 40 o ddysgwyr o bob rhan o'r Canolbarth, a rhai cyn belled a Derby! Roedd yr wythnos yn gymysgedd o wersi ffurfiol a gweithgareddau ychwanegol i hybu'r dysgwyr i ddefnyddio eu Cymraeg yn anffurfiol.\nYn ystod y ddau ddiwrnod cyntaf cynhaliwyd gwersi ffurfiol ac roedd cyfle i bawb ddod i adnabod ei gilydd – a'u tiwtoriaid! Bob amser paned ac amser cinio roedd cyfle i bawb ddod at ei gilydd yn yr ystafell baned i sgwrsio a chael y cyfle i brynu llyfrau a nwyddau Cymraeg o stondin lyfrau Awen Meirion.\nWeddill yr wythnos, bu cymysgedd o weithgareddau a gwersi. Ddydd Mercher daeth Mair Tomos Ifans i wneud sesiwn stori a chafwyd llawer o hwyl yn gwrando ar chwedlau lleol ac yn gwylio Mair yn eu hadrodd. Ddydd Iau daeth Jaci Taylor a Siôn Meredith, o'r Ganolfan aton ni a chynhaliodd Jaci sesiwn o gemau iaith tra'r oedd Sion yn crwydro o amgylch y dosbarthiadau yn sgwrsio am ei waith blaenorol a Tearfund.\nTrefnwyd taith gerdded ar y diwrnod olaf efo Angharad Harris o'r Parc Cenedlaethol. Dechreuodd tri grŵp allan yn y bore, ond yn anffodus mi ddaeth hi'n law mawr ac mi ddaeth pawb yn ôl yn wlyb socian! Gohiriwyd y daith yn y prynhawn, ond mi arhosodd Angharad i wneud cyflwyniad am y Parc wrth weddill y dysgwyr.\nErbyn prynhawn Gwener roedd pawb wedi blino'n lan, ac ar ôl i bawb ymgynnull yn y neuadd fe gafwyd perfformiad gan Gôr Dysgwyr ardal Dolgellau sydd yn cystadlu yn yr Eisteddfod Genedlaethol eleni (pob lwc iddyn nhw!!) ac fe arweiniodd Rhiain Bebb pawb mewn ambell gân i gloi'r wythnos.\nCafwyd wythnos gweithgar a llawn hwyl a diolch i'r dysgwyr a'r tiwtoriaid – Rhiain Bebb, Gwynne Wheldon Evans, Ceri Jones, Meirionna Jones a Sandra Jones-Evans am eu gwaith caled.\nEdrychwn ymlaen at yr Ysgol Haf y flwyddyn nesaf!! Yn y llun yma mae ein dysgwyr Cynthia Rowland, Elinor Donnelly a Wendy Owen.\n4 - 8 Gorffennaf 2011\nPwyllgor Staff Myfyrwyr (18-07-2011)\nCyflwynwyd y wefan newydd i 25 o staff a myfyrwyr a ddaeth i'r cyfarfod. Cafodd pawb y cyfle i fynegi barn ar y safle a digwyddiadau newydd. Hefyd cafwyd pwyllgor buddiol i drafod gwahanol agweddau ar lais y dysgwyr.\nLowri Jones ac Elin Williams a oedd yn cadeirio'r Pwyllgor yn 10 Maes Lowri\nYmlaen i Borthmadag ar ôl Portmeirion ac mae Dave a Llŷr wedi dal cranc i swper, ond mae'n well gan bawb arall cael swper yng Ngwesty'r Oakeley Arms, Maentwrog!\n9 Gorffennaf 2011\nMawddach Restaurant (18-07-2011)\nAeth dau lond bws o ddysgwyr a Chymry Cymraeg o Geredigion i Bortmeirion ddydd Sadwrn, 9 Gorffennaf 2011.\nDyma ni wedi stopio ar y ffordd i gael coffi ym Mwyty Mawddach. LLe bendigedig gyda golygfa dros yr afon Mawddach.\nTaith i Bortmeirion (18-07-2011)\nCawson ni daith ddiddorol o gwmpas y pentref Eidalaidd gan dywysydd lleol (ar y dde yn y crys gwyn).Roedd teithiau Cymraeg a Saesneg ar gael.\n'Roedd y diwrnod mor braf - y tywydd, y tirlun – ac roedd cwrdd â'r dysgwyr eraill yn beth arbennig iawn. Siaradais Gymraeg trwy'r dydd â phobl ddiddorol iawn o bob math o gefndir ac oedran.'\nYnys Hir - Sgwrsio a Thaith Gerdded yn Gymraeg (05-07-2011)\n"Es i'r sesiwn 'Taith a Sgwrsio' gyda'r RSPB yn Ynys Hir heddiw. Yr oedd rhai o'r dysgwr wedi bod yn mynychu dosbarthiadau am flwyddyn yn unig. Roedd yn gyfle i mi 'atgyfnerthu' enwau Cymraeg coed ac adar - a gwelsom y stiwdio ffilmio 'Spring Watch'."\nJackie Willmington, Dysgwraig gyda CiO Canolbarth Cymru\n5 Mehefin 2011\ncariad@iaith:love4language ar S4C rhwng 9 a 15 Gorffennaf bydd wyth o bobl adnabyddus yn treulio wythnos ddwys yn dysgu Cymraeg yng ngwersyll trawiadol Fforest, Cilgerran yn Sir Benfro.\nAllwn ni ddim datgelu ar hyn o bryd pwy fydd yr wyth. Bydd y camerâu'n eu dilyn wrth iddynt astudio Cymraeg am bedair awr bob dydd o dan arweiniad y cyflwynydd a'r tiwtor iaith Nia Parry a'r tiwtor iaith blaenllaw Ioan Talfryn.\nFe fydd y gyfres, a ddarlledir dros wythnos gyda Gareth Roberts yn cyflwyno, yn dilyn y sêr mewn sioeau nosweithiol awr o hyd.\nBydd taith S4C (Tesco gyda Acen) yn ymweld â siop Tesco yn y Trallwng ar ddydd Iau, 7 Gorffennaf 2011 – cyflwyno pobl i wasanaethau Dysgwyr S4C, + hyrwyddo Cariad@Iaith. Croeso i chi alw draw!\nLlwyddiant ysgubol i Cymraeg o'r Crud yn Aberystwyth (06-04-2011)\nRoedd ein dosbarth newydd Cymraeg o'r Crud a gynhelir (ar y cyd a TWF) yn ddiweddar yn y Morlan yn llawn dop o deuluoedd a phlant a babanod.\nCyflwynwyd y Gymraeg i babanod a phlant (ac oedolion). Roedd y sesiwn yn llawn hwyl - darllen, canu a chwarae - yn y Gymraeg!\nYn y llun yma mae Claire Lowe yn mwynhau'r sesiwn gyda un o'i meibion, John.\nIonawr hyd Mawrth 2011\nSeremoni Wobrwyo ar gyfer Cynllun Sabothol Iaith Gymraeg (06-04-2011)\nRoedd hi'n wych cael clywed profiadau rhai o'r 12 o athrawon ysgolion cynradd ac uwchradd a fynychodd y cwrs llawn amser yma dri mis. Noddwyd y cwrs gan y Cynllun Sabothol. Cynhaliwyd y cwrs yn ystod oriau ysgol o fis Medi i Ragfyr 2010.\nClywsom sut brofiad yw hi i ddysgu'r Gymraeg yn ddwys ac hefyd sut mae'r athrawon wedi defnyddio eu sgil newydd yn y dosbarth!\nCyflwynwyd pob myfyriwr gygag tystysgrif gan yr Athro Noel Lloyd, ein Is Ganghellor.\nYn y llun yma mae Anna Rose Bates , Ysgol Llwyn yr Eos, yn derbyn ei thystysgrif gan yr Athro Noel Lloyd.


Iechyd da i...Iechyd Da - Ffrwti\nIechyd da i...Iechyd Da\nBethan Williams | 12-09-2015 8:39 pm\nEs i gaffi iechyd da yng Nghaerfyrddin i gael cinio heddiw\nMae sawl rheswm pam 'mod i'n hoff o gaffi Iechyd Da yng Nghaerfyrddin. Mae e'n hanner cwato lawr rhewl fach, ac er bod pawb yn gwybod ble mae e, mae rhy deimlad o fynd i rywle dirgel wrth droi lawr am y stryd fach.\nMae' staff mor gyfeillgar. Dydw i ddim yn mynd 'na'n aml ond mae un yn fy nghofio am ryw reswm. Ond mae pob un fel petai nhw wir yn joio gweithio yno. Fel rhywun sydd wedi gweithio mewn caffis a thafarndai, digon clou gall rhywun ddiflasu ar y gwaith. Er taw eu gwaith yw gwerthu bwyd, maen nhw'n ddigon parod eu barn - ac yn fodlon argymell rhywbeth dros rywbeth arall.\nYr awyrgylch - mae'n lle braf, a waeth pa mor fisi yw hi, mae rhywbeth 'laid back' amdano.\nY bwyd. Ble mae dechrau? Mae popeth yn cael ei goginio yno.\nCinio heddiw oedd frittata butternut squash, kale a tofu gyda salad. Mae salads Iechyd Da yn gymysgedd o ddail, moron, cabej coch, moron, tomatos ac afal. Ac yn mynd yn dda iawn gyda'r frittata. mar butternut squash a kale yn dda gyda'i gilydd hefyd. Wnaeth e ddim torri ormod ar fy mwynhad i ohono fe ond roedd ansawdd tebyg i wyau iddo - fel dylai rhywun ddisgwyl gyda frittata. Fel rhywun sydd ddim yn hoddi ansawdd na blas wyau falle nad oedd e'r dewis mwyf naturiol!\nY byrgyr fyddai fy newis natyriol - maen nhw'n gwneud byrgyr cnau heb ei ail, er mae'u falafels yn weddol agos ati hefyd.\nOs taw cacen a phaned chi whant mae gyda nhw pob math o de a choffi, a diodydd oer. Bydden i'n argymell super-food smoothie: llaeth a chymsgedd o hadau.\nMae ganddyn nhw amrywiaeth o gacennau a phwdins hefyd - rhai figan a rhai heb eu coginio. Maen nhw'n newid yn rheolaidd hefyd, er bod rhai pethau yno'n sefydlog.\nGallwch chi fwyta mewn neu brynu bwyd i fynd gyda chi - ac mae'r ddau opsiwn yn rhesymol.\nMae dau beth sy'n drueni amdano - trueni mai yn weddol ddiweddar es i yno gyntaf, ac mae'n drueni nad ydw i yng Nghaerfyrddin yn amlach.....


Celf Cymru - Posteri Llinell Amser\nDyma sgrôl ar gyfer astudio celf, sydd yn addas ar gyfer ystod oedran. Cyflwynir gwaith celf o, ac am Gymru, sydd yn rhychwantu cyfnodau amser, a chyfryngau. Y bwriad yw annog dysgwyr i gwestiynu sut mae hanes cenedl wedi effeithio ar gelfyddyd weledol.\nMesura’r sgrôl 2mx0.4m. Cludwyd y cynnyrch o fewn tiwb poster silindrog, sydd yn cynnwys dwy sgrôl: un â thestun Cymraeg, ac un â thestun Saesneg. Hefyd yn gynwysedig yn y pecyn, yw’r gallu i gyrchu copïau digidol, o ansawdd uched, o’r lluniau, fel y gellir edrych yn fanylach arnynt.\nCôd cynnyrch: CCPLLA\nMaint: 45x45x660 (mm)\nAc eithrio TAW: £14.99


Gwneuthurwr Crankshaft pres Tsieina a Hong cyflenwr-ffatri Price-Yue\nCartref > Cynhyrchion > Siafft > Crankshaft\nCyflenwr Crankshaft pres a gwneuthurwr – cyflwyno ffitiadau yr Wyddgrug Senior Crankshaft pres crankshaft pres yn un o rannau pwysicaf yn y peiriant. Mae'n dwyn y grym oddi wrth rod cysylltu a trosi yn trorym, ac yn gyrru injan rhannau drwy y crankshaft...\nCrankshaft pres Cyflenwr a gwneuthurwr – yr Wyddgrug Senior ffitiadau\nCyflwyniad y Crankshaft pres\nCrankshaft pres yw un o rannau pwysicaf yn y peiriant. Mae'n dwyn y grym oddi wrth rod cysylltu a trosi yn trorym, ac yn gyrru injan rhannau drwy y crankshaft.\nBydd prosesu crankshaft ddefnyddir CNC turnau, peiriant melino CNC ac offer datblygedig eraill ar gyfer y cyfnodolyn prif. CNC i droi, malu, drafod proses ar gyfer y cyfnodolyn rod cysylltu er mwyn lleihau anffurfiannau o'r peiriant crankshaft effeithiol.\nPam defnyddio'r pres?\nY Crankshaft fel arfer yn fwrw haearn, dur. Ond mae hefyd yn bosibl i droi y crankshaft mewn pres yn hytrach na dur. Y nid yw rhan fwyaf y crankshafts Peidiwch â defnyddio crankshaft pres oherwydd cryfder y rheswm yn ddigon, ond mae ganddo fantais o wisgo gyflym.\nHot Tags: gwneuthurwr crankshaft, Tsieina, pres, cyflenwyr, ffatri, pris\nPâr o: O gofio Camshaft metel\nNesaf: Stampio Rhannau Taflen Deg\nLlewys Ejector Dur\nCrankshaft ar gyfer Ceir


Anffyddiaeth: Cristnogaeth a'r Gymraeg\nCristnogaeth a'r Gymraeg\nWrth ddathlu tranc crefydd yng Nghymru dros y ganrif ddiwethaf, mae rhywun yn aml yn cael ateb i'r perwyl bod gan y Gymraeg lawer o le i ddiolch i Gristnogaeth. Y ddadl yw y byddai'r iaith mewn lle llawer gwaeth heddiw oni bai am anghydffurfiaeth a diwylliant y capeli, sef, fwy neu lai, yr unig sefydliadau ffurfiol yng Nghymru lle roedd y Gymraeg yn gyfrwng naturiol. Cyn dyfodiad y system addysg Gymraeg, mae'n berffaith wir mai yn y capeli yr oedd y rhan fwyaf o Gymry'n dysgu defnyddio'u hiaith eu hunain yn hyderus, yn enwedig yn ysgrifenedig. Ni ddylid anghofio cyfraniad llawer o eglwyswyr chwaith: roedd cyfnod yn y ddeunawfed ganrif pan roedd Cymru ymysg y gwledydd mwyaf llythrennog yn Ewrop gyfan, diolch i Griffith Jones, Llanddowror.\nOnd ai un ochr y stori'n unig yw hyn? Onid yw'n bosibl bod Cristnogaeth wedi niwieidio'r iaith mewn rhai ffyrdd? Tybed ai un sgil-effaith o ffyniant y Gymraeg yn y capel oedd arafu brys y Cymry i fynnu system addysg go iawn (a sefydliadau eraill) yn eu hiaith?\nRwyf wedi pendroni ynghylch hyn ers amser, ond ysgogwyd y cofnod hwn gan gyfrol Siôn Jobbins, The Phenomenon Of Welshness (rwyf newydd ddarllen hwnnw a bellach wedi dechrau'r ail. Difyr a phryfoclyd. Mae llawer iawn i gytuno ag ef, er nid popeth: byddai'n gas gennyf weld teulu brenhinol Cymreig, er enghraifft). Yn y gyntaf mae ganddo ysgrif am anghydffurfiaeth a diwygiad enwog 1904 sy'n mynegi'r ddadl yma: "Nonconformism created a ghettoised Welsh counter-culture, with its own institutions and networks". Â ymlaen:\nRather than saving the language, the Sunday school, however successful, acted as an educational ghetto, diverting energy from campaigning against the Welsh Not. For as long as nonconformity was the badge of Welsh identity, the British state could continue its strategy of creating compliant Welsh subjects. The Revival of 1904 was a shot in the arm for a religious cultural movement, which intellectually stonewalled the development of a civic, assertive Welsh-speaking identity. 1904 prolonged the frigid long Victorian age that did so much to weaken the Welsh language.\nRwy'n credu bod yma lawer o wirionedd. Efallai bod bodolaeth yr adeiladau hyn (i'w mynychu un dydd yr wythnos) wedi peri i'r Cymry laesu dwylo, ac wedi llesteirio eu huchelgais. Pa angen am sefydliadau cenedlaethol call, os oedd ganddynt y capel bach lleol? Mae modd dadlau bod degawdau gwerthfawr iawn wedi'u gwastraffu.\nMae'n amhosibl dweud i sicrwydd wrth gwrs; ni ellir ail-redeg tâp hanes. Dadl ofer fyddai ceisio pwyso a gwerthuso'r effeithiau cadarnhaol a negyddol ar yr iaith. Y pwynt am wn i yw nad yw'r darlun yn un syml. Wrth gwrs, hyd yn oed petai'n wir o hyd mai'r capeli yw cadarnle'r Gymraeg (a nid dyna'r sefyllfa, diolch byth), ni fyddai hynny'n reswm i gefnogi ac arddel casgliad o gredoau sydd wedi'u seilio ar ofergoeliaeth gyntefig.\nneges gan Dylan at 10:37 pm\ntagiau: crefydd, cristnogaeth, cymru, llyfrau, yr iaith gymraeg\nIfan Morgan Jones 6/11/13 11:01 pm\nRwy o'r farn bod crefydd wedi bod o les i'r iaith Gymraeg hyd nes yr 19eg ganrif. Cyn hynny crefydd a'r wladwriaeth oedd yn rheoli cymdeithas. Roedd y wladwriaeth yn elyniaethus tuag at y Gymraeg, ond roedd o fudd mawr i hygrydedd y Gymraeg i fod yn iaith crefydd - iaith neb llai na Duw ei hun wrth gwrs! Ond erbyn diwedd yr 19eg ganrif roedd crefydd eisoes wedi dechrau colli ei afael ar gymdeithas a'r system ryddfrydol cyfalafol wedi cymryd ei le, y wladwriaeth yn gorfod gwrando ar y 'sffer gyhoeddus', ac roedd gan dymuniad democrataidd pobl Cymru am addysg a sefydliadau Cymraeg gyfle i ennill y dydd. Fel y dywed Sion Jobbins mae'n ddigon posib bod ceisio glynu at grefydd yn hytrach na chofleidio y drefn newydd wedi dal yr iaith yn ol bryd hynny.\nAlwyn ap Huw 6/11/13 11:23 pm\nYn ddi-os yr wyt ti a Siôn yn gywir. Oherwydd bod Anghydffurfiaeth yn gallu cael ei ddehongli /camddehongli fel rhywbeth "gwrth sefydliadol" o ran natur yr oedd yn wleidyddol bwysig bod yr anghydffurfwyr Cymreig yn dangos eu ffyddlondeb i'r sefydliad Prydeinig, y Brenhiniaeth, ac ati ym mhob agwedd arall o fywyd a bu hynny'n rhwystr i ddatblygu cenedligrwydd Cymreig. Cyn (ac am gyfnod maith ar ôl) sefydlu Cymdeithas yr Iaith ymateb nifer o "Gymry Da" i ymgyrchoedd dros hawliau'r iaith oedd bod dim achos drostynt gan fod y Gymraeg yn saff yn y capel.\nWrth gwrs rhaid cofio mae achub eneidiau nid achub iaith oedd priod waith yr Eglwysi, damweiniol gan hynny, nid bwriadol bu unrhyw gysylltiad rhwng parhad y Gymraeg ac Anghydffurfiaeth a does gan neb hawl i dderbyn clod dros gyd ddigwyddiad damweiniol.\nBoiCymraeg 7/11/13 7:41 am\nMae'n hen fyth bod gan dranc y Gymraeg lawer i'w wneud â gormes gan y wladwriaeth, yn enwedig erbyn y 18-19fedG. O'i gymharu a bron i unrhyw ddywiliant leiafrifol arall yn Ewrop, fe wnaeth y wladwriaeth brydeinig ychydig iawn yn uniongyrchol yn erbyn y Gymraeg - faint mor erchyll yw'r syniad o'r Welsh Not i ni nawr, ar y pryd roedd hi'n cael ei ystyried yn ddull effeithiol o gael plant i ddysgu Saesneg - Cymry Cymraeg eu hun oedd llawer o'r ysgolfeistri oedd yn eu defnyddio.\nPrin oedd yna unrhyw ymdrech ymhlith Cymry'r 19fedG i gwestiynnu'r syniad a ddylai'r Saesneg gael ei ddysgu i'r plant - hi, yn eu tyb nhw, oedd iaith "progress" a roedd y rhai nad oedd yn ei fedru'n cael eu gweld yn anwybodus a thruenus. Ni chafodd hwn eu helpu gan y ffaith bod dosbarth canol Cymraeg y capeli yn edrych tuag at mudiadau Methodistaidd yn Lloegr, a oedd yn arddel dysgu Saesneg drwy'r ymerodraeth i gyd am resymau 'utilitaraidd'.